text:
Abaturage bo mu mudugudu wa Kabaya, akagari ka Kigombe mu murenge wa Muhoza, barinubira za kanyanga n’izindi nzoga z’inkorano zisindisha zihagaragara, bigakurura ubujura n’urugomo muri ako gace ndetse no mu midugudu baturanye.
Kubera ubwinshi bw’inzoga za kanyagwa zigaragara muri uyu mudugudu ndetse n’abazihanywera bakabikora ntacyo bikanga, byatumye abaturage bahahimba izina rya ‘Uganda’.
Nzamugura Edouard, umuturage wo muri uyu mudugudu, avuga ko aka gace batuyemo basigaye bakita muri Uganda, kuko hagaragara za kanyanga nyinshi nk’izisanzwe zizwi mu gihugu cy’abaturanyi cya Uganda.
Yagize ati:“Impamvu aka gace twakise Uganda ni uko inzoga za Kanyanga n’ibindi biyobyabwenge bigaragara hano harimo imimanurajipo, umunini n’ibindi biyoga bivangavanze.
Insoresore zimara guhaga zigafata abagore ku ngufu, zikiba imyaka yacu ndetse no gupfumura amazu nyuma yo kumara kubinywa kuko baba babaye ibyihebe”.
Uyu muturage yongeraho ko ngo bababazwa no kubona hari bamwe mu bafatirwa mu biyobyabwenge bagezwa mu nzego z’umutekano zigahita zibarekura, bagera aho batuye ugasanga batoteza abatanze amakuru.
Ubuyobozi bw’Intara y’Amajyaruguru bwo burihanangiriza uwari wese ukoresha ibiyobyabwenge n’imyitwarire mibi nk’iyo, ikurura umutekano muke, kubireka, cyane ko ngo batazigera babihanganira.
Guverineri w’Intara y’Amajyaruguru Bosenibamwe Aime, ahamya ko nta na rimwe abahungabanya umutekano bazihanganirwa, bityo agasaba abakinywa ibiyobyabwenge kwisubiraho hakiri kare.
Yagize ati:“Abantu nk’abo bakekwaho guteza umutekano muke ntituzigera tubihanganira, nkaba rero nsaba abaturage kujya batunga agatoki uwari wese ukoresha akanatunda ibiyobyabwenge, kandi ndizera ko ubu mu bufatanye nabo ndetse na Polisi hari bamwe bamaze gufatatwa, ni igikorwa rero ubu twashyizemo umuhate”.
Uyu mudugudu wa Kabaya ni umwe mu ikunze kuvugwaho insoresore zitobora amazu nijoro, no kwiba imyaka y’abaturage mu mirima.
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
Ntambabazi Emmanuel w’imyaka 57, wo mu kagari ka Kagarama, umurenge wa Karambi, mu karere ka Nyamasheke, akurikiranweho guhohotera umugore we Nyiranzabahimana Espérance w’imyaka 30, akamurya (...)
Imodoka y’Abashinwa bakora umuhanda wa Nyamasheke-Karongi yari itwawe n’umushoferi witwa Nizeyimana Fabien w’imyaka 45 yagonze moto yari itwaye Veterineri w’ umurenge wa Karambi, Tuyizere Pontien, (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


c: text/html

text:
Isomere wisekere maze ubashe kongera iminsi yo kubaho kwawe. Touchrwanda yabateguriye byendagusetsa zisekeje cyame mutigeze mubona, ngaho mugorore imbavu mwisekere.
1. Ibisambo 2 byagiye kwiba
imyembe, babyirukaho bihungira mu
buruhukiro bw’ ibitaro basanga Zamu
arasinziriye, binjiramo, imyembe 2 irabacika
ijya ku rugi, bamaze gushira impumu
baratangira baragabana bati” uyu ni uwange
uyu ni uwawe uyu ni uwange uyu ni uwawe.
Zamu arabyumva yiruka ajya kubwira Docteur
ati” Tabara Imana na Satani biraye muri ya
mirambo barikuyigabana. Bahageze
bahagarara ku rugi bumva uyu ni uwange uyu
ni uwawe. Barangije umwe aravuga ati” Zana
n’iyo 2 iri ku rugi, Zamu na Docteur barirutse
na n’ ubu baburiwe irengero.!!!
2. Umupasiteri umwe wakundaga inyama cyane
ubwo yari agiye mumateraniro kucyumweru
ageze munzira asanga hari inka yakubiswe
ninkuba barikuyibaga abwira abobantu ati
mumbikireho ibiro bitanu mubishyire mundobo
ndabifata mvuye mumateraniro,nuko ageze
murusengero kuko ariwe wagombaga kwigisha
aravugishwa ati mufungure indobo zanyu
dusome mubyakubiswe n’inkuba ibiro bitanu
3. Mu mangazini aranguza inzoga za divayi,
umukozi ushinzwe kuzisogongera yitabye
Imana biba ngombwa ko Diregiteri atanga
itangazo ryo gushaka undi umusimbura.
Abakandida bahanyuze ari benshi, umunsi
umwe , umusinzi w’isuku nkeya aza gusaba
ako kazi.
Diregiteri yabuze uko yahita amuhakanira,
yiyemeza kumunaniza, amujyana aho abandi
bakozi bateraniye ngo amuhe ikizami.
Yamuhaye ikirahuri cya divayi, ati ngaho
yisogongere uyumve ugire icyo uyivugaho.
Undi ati “iyi ni Muscat, yengewe mu
majyaruguru hashize imyaka itatu, yatazwe
mu ngunguru. Si igitangaza ariko ntacyo
itwaye”.
Abandi bahita barebana bumiwe, Diregiteri
atumiza ikindi kirahuri.
Undi ati “iyi ni Cabernet, imaze imyaka
umunani, yengewe mu majyepfo itarwa mu
muvure ahantu hari amafu (hakonje)”.
Abari aho amashyi ngo kaci kaci! Bamuzanira
ikindi kirahure.
Nyamugabo avuga yitonze ati “iyi ni
Champagne y’urubogobogo yo mu bwoko bwa
Pinot. Imaze imyaka 20, ibonwa n’umugabo
igasiba undi, igurwa n’abifite ikanyobwa
n’ibikonyozi!!”
Diregiteri biramushobora, yicira ijisho
umukobwa wari hafi ye akaba na sekereteri
we, ngo nawe arebe icyo yamuha
kikamugamburuza.
Umukobwa yikoza hanze agarukana ikirahure
cyuzuye, ntiyamubwira ko ari inkari
aramuhereza.
Umusogongezi amiraho intama imwe, ashyira
mu ijigo, ati
“uyu ni umwari w’inzobe w’akabavu gato, afite
imyaka 26, atwite inda y’amezi atatu,
nimutampa aka kazi ndavuga izina
ry’uwayimuteye”!!
Izo zari zimwe muri za Byendagusetsa zisekeje twabateguriye tuzajya tubagezaho uko iminsi yicuma.

robotstxt: allowed

filter: keep


text:
Yateguye igitaramo cyo gufasha abana b’abakene biga mu mashuri abanza
Umwe mu bahanzi baririmba injyana ya Reggae mu Rwanda witwa Jeff, yateguye igitaramo cyo gufasha abanyeshuri b’abakene ahereye mu bigo by’amashuri by’amashuri abanza bya Muhima na Kimisagara; igitaramo kizaba kuwa 16 Werurwe 2013.
Aganira na IGIHE, Jeff yavuze ko gukora iki gitaramo byamujemo abitewe n’indirimbo aherutse gukora, kuko ngo mu gufata amashusho yayo yahuye n’abana biga ntibabashe kubona amakayi, amakaramu, n’ibindi bikoresho by’ibanze bityo agahitamo kuzabafasha.
Uhagarariye Inama (...)
Umwe mu bahanzi baririmba injyana ya Reggae mu Rwanda witwa Jeff, yateguye igitaramo cyo gufasha abanyeshuri b’abakene ahereye mu bigo by’amashuri by’amashuri abanza bya Muhima na Kimisagara; igitaramo kizaba kuwa 16 Werurwe 2013.
Aganira na IGIHE, Jeff yavuze ko gukora iki gitaramo byamujemo abitewe n’indirimbo aherutse gukora, kuko ngo mu gufata amashusho yayo yahuye n’abana biga ntibabashe kubona amakayi, amakaramu, n’ibindi bikoresho by’ibanze bityo agahitamo kuzabafasha.
Uhagarariye Inama Nkuru y’Urubyiruko mu Murenge wa Kimisagara, yabwiye IGIHE ko igitaramo uwo muhanzi ari gutegura bakizi, akaba asanga iki gitaramo kizagaragaza ubuvugizi ku bana bafite ibibazo mu mashuri.
Jeff asaba abaterankunga babishoboye kumushyigikira, akanasaba abaterankunga kumushyigikira.
Uyu muhanzi afite indirimbo 15 zirimo iyitwa “Africa’ n’iyitwa “Imbaraga”.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abaturage b’akagari ka Nyakavumu, mu murenge wa Mahembe, mu karere ka Nyamasheke, baravuga ko bari bamaze imyaka igera kuri 5 nta muyobozi wo ku rwego rw’Akarere ubageraho ngo abasure baganire ku iterambere ry’akagari kabo.
Uku kudasurwa n’abayobozi ngo byarabadindije cyane, kuko hari ibibazo bakeka ko baba barakemuriwe n’ubu buyobozi, n’ubu byabaye agatereranzamba.
Ubwo basurwaga n’umuyobozi wungirije ushinzwe iterambere ry’ubukungu mu karere Ntaganira Josué Michel, umurongo w’ibibazo wari wabaye muremure cyane, buri muturage ashaka kugaragaza akababaro ke.
Aba baturage bavuga ko nko kuba batagira umuriro w’amashanyarazi kandi hirya no hino bawuhabona, kuba bakigoswe n’ubukene bukabije, imihanda mibi n’ibindi, biterwa no kutabiganiraho n’ubuyobozi bagasanga aba bayobozi bakwiye kumanuka, bakabaha umwanya bakaganira kuri gahunda zigamije kuzamura akagari kabo.
Mugemena Isaac, umwe mu batuye aka kagari, yagize ati:“Mwabonye ko twafashe umwanya muremure wo kubyinira uyu muyobozi wabashije kudusura, tumushimira ko nibura yatugezeho mu gihe nta wundi muyobozi ku rwego rw’Akarere ugera ino kandi turi mu baturage bashinzwe kuyobora.”
Uyu muturage yakomeje agira ati:“Kudasurwa n’abayobozi b’Akarere bidusubiza inyuma cyane mu iterambere, kubera ko buriya nk’uku uyu muyobozi aba yadusuye tubashije kumugezaho ibibazo byacu kandi bimwe bikaba bikemutse, ariko iyo bataje ibibazo bikomeza gupfukiranwa mu midugudu n’utugari.
Kuba umurongo w’ibibazo ugera hariya ni uko tutigeze tugira umuyobozi wo ku rundi rwego tubigezaho ngo bikemuke kare, uw’umurenge akaba ari we ugerageza kutugeraho na bwo rimwe na rimwe,tugasaba ko abayobozi batagombye gutegereza imyaka ingana gutya ngo babone kwegera abaturage bayoboye.”
Umunyamabanga Nshingwabikorwa w’uyu murenge Munyankindi Eloi, avuga ko uyu murenge abayobozi bawusura, ariko kariya kagari kakaba koko kari kamaze igihe nta muyobozi wo kuri ruriya rwego ugakandagiramo.
Umuyobozi w’aka karere wungirije ushinzwe iterambere ry’ubukungu Ntaganira Josué Michel, yagaragaje ko koko aba baturage bamaze igihe batabona abayobozi ku rwego rw’akarere, gusa akemeza ko muri iyi manda, kwegera abaturage biri mu byo bashyize imbere.
Yagize ati:“Birashoboka ko koko urebye umurongo w’ababaza ibibazo wari uhari, abayobozi bari bamaze igihe batahagera, ariko icyo twiyemeje muri iyi manda ni ukumanuka tukava mu biro no mu bitabo tukegera abaturage mu tugari twabo.
Duhereye kuri turiya duce tudakunze kugerwamo n’abayobozi, tuzajya tuganira ku iterambere ry’Akarere kacu, kuko tutabegereye tutamenya ibibazo n’ibyifuzo byabo ngo tunamenya uburyo bwo kubikemura.”
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Bamwe muri aba bana ngo ni amasezerano baba baragiranye n’ababyeyi, yo kubahemba kubatembereza mu imurikagurisha nibitwara neza mu ishuri, abandi bakazanwa n’ababyeyi babo ku bushake cyangwa babibasabye.
Abana baganiriye na Kigali Today bavuga ko gukina n’abandi mu bikinisho bitandukanye bagenewe bibashimisha.
Musa Abdallah, w’imyaka umunani, ati “Kubera ko nabaye uwa mbere mu ishuri, nasabye mama igihembo cyo kunzana muri Expo none yabinkoreye. Icyanshimishije cyane ni ukwicunda hamwe n’abandi bana”.
Bizimungu Thiery, wiga mu mwaka wa gatanu ubanza, ati “Nashimishijwe no kuza gukina hano, hanyuma papa angurira “ice cream” n’ibindi byinsi byiza”.
Uwase wiga mu wa mbere w’amashuri abanza, we ati “Naje gutemebera ndanakina mu byo kuzenguruka, icyuma kinjyana hejuru numva ari byiza”.
Ababyeyi na bo baherekeje abana babo bavuga ko ari byiza guha umwanya abana bakidagadura. Umwe muri bo ati “Nazanye uyu mwana kuko nari narabimwemereye. Yitwaye neza mu ishuri biba ngombwa ko nshaka umwanya ngo muzane akine, bityo atangire igihembwe yishimye”.
Undi ati “Twaje hano n’abana ngo bakine n’abandi kuko tuzi ko iyi mikino ibagwa neza. Twabaguriye ice cream, jus, amata n’inkweto za masayi cyane ko byagabanyirijwe ibiciro, ibi byose bikaba ari mu rwego rwo kubashimisha”.
Imikino iri muri Expo 2016 ikunze kuryohera abana ni kwicunda ku kintu kinini kirimo umwuka, kuzengurutswa mu kirere n’icyuma cyabugenewe bicaye mu dutebe, gutwara imodoka ndetse no kugendesha ubwato mu mazi aho buri mwana aba agashya.
Kuri buri mukino umwana bamwishyurira amafaranga y’u Rwanda 1000, bakamuha iminota agomba kumara.
VIDEO: Dore uko washimisha umwana wawe muri Expo 2016


text:
Mu muhango wo gusoza aya masomo wabaye tariki ya 04 Kanama 2016 ku cyicaro cya Kigali Today, umuyobozi w’Inama nkuru y’itangazamakuru, Mbungiramihigo Peacemaker yasabye abasoje kwereka umusaruro w’ibyo bakuye muri aya masomo.
Mbungiramihigo yavuze ko abize itangazamakuru ryo gufotora bakwiye kujya hamwe bagasangira ubuzima bw’amafoto umunsi ku munsi bityo bikabafasha kuzamukira rimwe no kurushaho gutera imbere mu bijyanye no gufotora.
Yagize ati “Gukorera hamwe nibyo bizabafasha gutera imbere, mukajya musangira ubunararibonye mukura ahantu hatandukanye mu gufotora. Ibi bizatuma ababakeneye nabo biborohera”.
Umuyobozi mukuru wa Kigali Today, Kanamugire Charles, yavuze ko abarangije aya masomo badakwiye kurekeraaho, ahubwo ko ari bwo gukora bitangiye, abasaba gukunda gufotora no gukora ibifite agaciro ko hejuru bikaba bizabaha kujya ku isoko ry’umurimo ari indashyikirwa.
Yagize ati “Mugomba gukunda ibyo mukora. Iyo ukoze ibintu nta passion bigera aho bikabura,muzabikore mubikunda kandi buri gihe muharanire kuba indashyikirwa”.
Umwarimu wigishe aba banyeshuri James Akena yabwiye aba barangije aya masoko ko iki ari igihe cyo gutangira gushyira mu bikorwa ibyo bakuye mu ishuri.
Yagize ati“Ubu ni bwo mutangiye akazi ko gufotora nimubikunda kandi mukabikomeza muzakora amafoto meza kandi abahesha agaciro mube ibirangirire”.
Denyse Tuyishishime umwe mu basoje aya masomo yavuze ko babonye ubumenyi bukomeye buzabasha kujya ku isoko ry’umurimo .
Yagize ati “Turashimira abadufashije bose kugira ngo tubone ububumenyi, twizera ko nibakomeza kudufasha bizadufasha gushyiraneza mu bikorwa amasomo dukuye hano”.
Iri ni itsinda rya 4 rigizwe n’abantu bagera kuri 15 buri tsinda rimaze kubona amahugurwa yo gufotora atangwa n’ikigo cy’itangazamakuru cya Kigali Today ku bufatanye na WDA muri gahunda yo kongerera ubumenyi abakeneye kujya ku isoko ry’umurimo yitwa NEP.


text:
Gusambana haba ku mugore cyangwa ku mugabo ni bibi by’umwihariko ku bashakanye ni icyaha kuko o na Bibiliya ku bayemera itegeko rya 7 rivuga ngo “Ntugasambane” nk’uko biboneka mu Kuva(exode) 20 : 14 .
Ubusambanyi ni ikibazo gikomeye cyane kandi ni ikintu giteje inkeke cyane hagati y’abashakanye. Pasiteri Lyliose
Dore zimwe mu nama Pasteri Liliyoze yatangarije abagore bari bitabiriye igiterane cya Aglow,umuryango w’bagore b’abakirisito mu Rwanda, mu gihe bahuye n’ikibazo cy’abagabo babaca inyuma.
Kutazana intonganya mu rugo : N’ubwo wafata umugabo wawe asambana ntugomba guteza impagarara cyangwa ngo utongane abana ,abaturanyi n’umukozi bamenye ibyabaye ngo ahubwo uraceceka intonganya ukazireka mu kazabivugana umujinya washize.
Kwihangana kudasanzwe : Gutuza, kwikomeza ni byo bizana amahoro bigatuma n’umugabo wawe azakubona umwanya wo gutekereza ku ikosa yakoze kuko uburakari bwarushaho kugukoresha amakosa .
Ugomba kubanza kumenya impamvu ibimutera : Kumenya impamvu yamuteye gusambana ni ingenzi cyane kuko ushobora gusanga yaguye mu mutego nawe wagwamo ukamubabarira.
Isuzume urebe ko nta ruhare ubigiramo : Hari abagore bamwe batuma abagabo babo babaca inyuma bitewe wenda no gusuzugura, kutagira isuku, kudatanga amahoro mu muryango ugahora uvuga nabi bigatuma umugabo yaca inyuma umugore we, abandi bamuryoshya bakamurarura.
Kumubabarira kenshi igihe ufite gihamya : Imbabazi ni ikintu gitangaje gituma uwababariwe yicuza burundu kurenza iyo ahawe ibihano.Iyo uhannye umuntu yumva igihano gihwanye n’ikosa rye ariko iyo umubabariye uba umuhaye guhora yicuza ibyo yakoze.Ni ngombwa rero kubabarira utitaye ku nshuro byabaye kuko uba urimo kumwera imbuto nyazo.
Gufata umwanya mukabiganiraho : Kuganira n’uwo mwashakanye ntibigombera gusa kurindira ibibazo byabaye mu rugo cyangwa hagati yanyu ariko noneho ikibazo cyabaye ,kuganira ni uburyo bwiza bwo kubicyemura mwembi mukirinda amagambo n’amabwire. Kubiganira mu ijwi ryoroheje nta gutera hejuru bituma mwumvikana kurushaho.
Ibi ni bimwe muri byinshi byakorwa mu gihe ugize iki kibazo. Niba hari indi nama watanga yandike mu nsi y’iyi nkuru ahagenewe gutanga ibitekerezo.
Uko umugore yakwitwara iyo umugabo yamuciye inyuma
Gusambana haba ku mugore cyangwa ku mugabo ni bibi by’umwihariko ku bashakanye ni icyaha kuko o na Bibiliya ku bayemera itegeko rya 7 rivuga ngo “Ntugasambane” nk’uko biboneka mu Kuva(exode) 20 : 14 .
Labels: umuryango


text:
Kuri uyu wa Kabiri tariki Perezida Kagame yagiye i Gabiro mu Karere ka Gatsibo aho yari ajyanywe no gusoza Itorero Indangamirwa icyiciro cya 9 ryitabiriwe n’urubyiruko rw’Abanyarwanda biga mu mahanga n’abiga mu Rwanda 345. Yavuze ko ashaka ko ubutaha abanyuze muri iri torero bazanahabwa imyitozo ya gisirikare
Ubwo yagezaga ijambo kuri aba banyeshuri, Perezida Kagame yabasobanuriye ko itorero riganisha ku kongera uburere kandi uburere bukaba ari ikintu gikomeye kuko bubamo umuco n’imyifatire. Yabasobanuriye uburyo Itorero ari gahunda igihugu gifatanyamo n’ababyeyi kubaha uburere bukwiriye abana b’u Rwanda.
Perezida Kagame ati: "Uburere butandukanye n’uburezi duhabwa mu mashuri. Ni umuco n’imyifatire, byombi biruzuzanya. Itorero ribafasha kutazaba ibigwari, mugahora mufatanya n’abandi mu gukorera no kubaka u Rwanda. Itorero kandi ryabatoje kumenya ubuzima bwanyu, mukamenya ikibaha agaciro nk’abantu n’icyo mushaka kuba. Itorero ridufasha kuba abantu bazima. Tukamenya ko ntawe ubaho wenyine, turabana. Itorero ridufasha gusobanukirwa neza kurushaho icyo tubereyeho. Ibyiza twiyifuriza tukabyifuriza n’abandi. Iyo turangije Itorero, ikiba gisigaye ni ukwiyubakamo ubushobozi tukazamura igihugu tukagiteza imbere. Ubumenyi n’umuco tuvana mu Itorero nibyo bidufasha guha izina n’agaciro igihugu cyacu."
Perezida Kagame yasobanuriye uru rubyiruko ko n’iyo waba ufite ubumenyi, uburere buke butuma ntacyo ubwo bumenyi bukumarira. Yabibukije Umugani Nyarwanda uvuga ngo "umwana apfa mu iterura,", ababwira ko Itorero rifasha mu kwirinda ko ibyo byabaho, rikarinda ko urwo rubyiriko ku myaka yarwo rwakwangirika, rikanafasha kugorora ababa batangiye gutana, ribigisha uburyo bakwiyubaka ubwabo ndetse bakubaka n’igihugu cyabo.
Mu gusoza yababwiye ko abari bafite imico cyangwa imyitwarire idakwiye bayisiga aho, bakagenda ari Intore zibereye u Rwanda. Yaboneyeho kubabwira ko byari ukubasogongeza ku nzira y’uburere ibafasha uko bagenda bakura.
Aha niho yaboneyeho kuvuga ko ubutaha hagomba kuzakorwa m’imyitozo ya gisirikare. Yavuze ko yagize igitekerezo cy’uko ku nshuro ya 10, Indangamirwa zanyuze mu bindi byiciro zashyirwa hamwe, kuko ashaka kuzagabanya ibiganiro, hakongerwa imyitozo ya gisirikare mu buryo butavunanye.


text:
Ikintu cyose n’igihe cyayo, kurikira ubuhamya.....
Ubuhamya bukurikira ni ubw’umukobwa witwa Vilottte, wabusanga ku rubuga rwa Gikristo www.topchretien.com.
Mu gihe nari muto nari meze nk’inyeshyamba kandi nkiri umwana cyane. Sinaryaga iminwa iyo nahuraga n’akababzo umuntu ntanezeze, ubwo byahitaga biba bibi. Nari mfite kamere mbi, meze nk’uwatewe na dayimoni.
Nta guca bugufi nagiraga, sinubahaga ababyeyi, abavandimwe nababwiraga nabi. Mu by’ukrui nari kure y’Imana, Kristo sinamwiyumvishaga. Iby’ijambo ry’Imana byo sinabikozwaga. Kuri jye Bibiliya yari igitabo kinini kidafite akamaro.
Umunsi umwe mama yansabye ko najya kuririmba muri korari imwe mu itorero hamwe n’umuryango w’Abaprotestanti. Naribajije nti ‘’Kubera iki ntajyayo?’’
Imana yakoze ikintu gikomeye, njyayo meze nk’uwikinira, ariko yambereye inzira yo kugenda negera Imana buhoro buhoro no kuyimenya, nubwo naje gutahura ko burya nubwo nikoraga ibyo byose, ariko yo yari inzi kuva kera. Kandi uko byakurikiranaga ku buzima bwanjye byatumaga nsobanukirwa ko ikintu cyo Imana yakigeneye ikintu cyacyo.
Nasanzeyo ababyeyi babiri bakiri bato bambera ibyitegererezo mu nzira y’agakiza.
Nifuzaga kumera nkabo, natangiye gusoma Bibiliya kandi ubu mbona ko nabikoraga kuko nabonye nabo babikora.
Nubwo nabikoraga mbareberaho ariko Imana yakoze icyo yashakaga, kuko nk’uko nagombaga kubikora nka jye bwite niko byaje kungirira umumaro.
Byamfashe igihe ngo niyumvishe ibyo ndimo. Mu gushakira muri bo uko nagira kwizera guhamye, naje kumenya ko bitizana, kandi sinasobanukirwaga na Bibiliya. Natekerezaga ko ntagera ku rugero rushyitse, ko buri kintu gifite igihe cyacyo. Hanyuma birangira mbivuyemo byose.
Nakoze iby’ubupfapfa, njya nicuza iteka iyo mbyibutse kuko numva ntarihesheje agaciro. Nta kwizera, nta nikintu nari mfite nishingikirijeho, nta mashuri, nta nshuti, nta muryango. Nibazaga icyo niyumvagamo nanjye bikanyobera. Ariko uko nagendaga numva indirimbo zihimbaza Imana zaramfashaga cyane.
Nyuma y’ibyo byose naje kumenya Kristo neza, naje kumenya ko mfite umutabazi w’intwari, ariwe Yesu. Namenyeko ari we mugenga wa byose, nca bugufi, negera Imana. Singitinya iby’ubuzima habe n’ejo hazaza. Kandi nasanze ibyambayeho byose byaratumye ndushaho kugirira Imana icyizere.
Uyu munsi ibyiringiro byanjye biri mu Mana, Bibiliya iramfasha kandi ikanshimisha. Ndacyafite ibyo kwiga ariko numva mfite kwizera. Nagize umugisha njya mu itorero rimfasha hamwe n’umupasiteri waho. Nziko Imana igendana nanjye kandi ari iyo kwizerwa. Ibyo nahuraga nabyo byose nziko Imana itandekura kubw’urukundo rwayo rutarondoreka.


text:
- umubavu.com
- ikinyarwanda
- english
- french
-
ADEPR yafunguwe Itorero mu Bubiligi, nyuma ya Uganda ibi bigaragaza uruhare rw’Itorero mu kubanisha abanyarwanda baba abari mu gihugu cyangwa abari mu mahanga, ibi kandi bikagaragaza akamaro k’itorero ADEPR Ifite mu Gihugu.
Nyuma yo gufungura rikanatanga inshingano kubagombaga kurihagararira mu rurembo rwa Uganda Itorero rya ADEPR ryafunguye ururembo rw’Iburayi rukore mu bubirigi bishingiye kwaguka mu ivugabutumwa hirya no hino ku Isi mu rwego rwo kuzuza inshingano ryasigiwe na Yesu Kirisito.
Ejo kuwa gatanu tariki ya 23 Ukuboza 2016 nibwo itorero rya ADEPR ryafunguye ishami ryabo mu Gihugu cy’Ububirigi mu rwego rwo kwegera abakirisito baryo no kurohereza bamwe babanyarwanda baba mu bihugu by’amahanga.
Umuvugizi w’ungirije ushinzwe ubuzima bw’itorero Bishop Tom Rwagasana mu kiganiro yagiranye na bwiza.com mu gihugu cy’ubu Birigi yavuze ko ubu itorero rya ADEPR rimaze kugira ururembo rw’Uburayi aho ubu ryafunguye mu gihugu cya Norvege mu cy’umweru gishize nejo kuwa gatanu naho bakaba barafungu mu gihugu cy’ubu Birigi aho kanndi bazakomeza bagafungura mubufaransa,Canada,America n’ahandi.
Bishop Tom yakomeje avuga ko ntakindi itorero rigamije Atari ukwagura ubwami bw’Imana no korohereza bamwe mu banyarwanda baba mu mahanga barahoze basengera muri ADEPR.”ati:Ntakindi nukwagura ubwami bw’Imana nkuko ari inshingano nk’abakozi b’Imana,ubu turimo turegera bamwe mu bakirisito bacu bagiye mu mahanganga kuko bagiye bagorwa no kubura aho basengera ndetse bakagorwa n’imyemerere yamwe mu matorero bagiye basanga muri ibi bihugu,aba nabo bahawe inshingano turabasaba gukunda umukumbi bayoboye no guharanira ubumwe bw’itorero n’ubw’abanyarwanda bagengeye ku ijambo riri muri 1Timoteyo 3:1. ”
- ADEPR yasengeye abagiye kuyihagararira mu Bubiligi
Bamwe mu bahawe inshingano :
Abashumba :
1) Mutiganda Jean Claude
2)Ugirabe Ernest
Abarimu :(Abavugabutumwa)
1)MUKANDAHIRO Didacienne
2)BUGINGO Jean Damascène
Abadiyakoni :
1)MUTESA Aloys
2)NDAYISHIMIYE Jean marie
3)Mbonyinshuti David
4)Kaligirwa Angélique
5)Mukagatare Consolée
6)Nyiraburindwi Caritas
- Abahagarariye ADEPR mu Bubiligi Mutiganda Jean Claude na Ugirabe Ernest
Pastor Ugirabe Erneste wanahawe inshingano y’ubushumba akaba ashinzwe ubuzima bw’itorero mu ururembo rw’Uburayi rufite ikicaro mu gihugu cy’ububirigi yatangarije bwiza.com ari amashimwe kubatuye iburayi kuko bari baragowe no kubona abo bahuje imyemerere nkiy’itorero rya ADEPR bakaba bari basanzwe basengera mu cyumba cy’amasengesho aho bari barishyize hamwe no bakaba bashubijwe babonye uko bagiye gukorera Imana mu buryo bwagutse.
Yavuze ko nyuma yo guhabwa inshingano bagiye gukora uburyo ahuza abanyarwanda babakirisito bari baratanye ndetse no gukomeza kuvuga ubutumwa bwiza mu banyarwanda no mubazungu kugirango bamenye umwami n’umukiza ati : urabona hano byari bigoye kuko wasanga hari amadini y’abantu ku igiti cyabo baza bakayashinga nyamara twarareba tugasanga bidahuye nuko mu itorero ryacu byari biri ariko ubu tugiye gukora umurimo w’Imana tugarurua bamwe bari baragiye batatana ariko nanone duharanira kuba umwe nkuko tubisabwa n’ubuyozi bw’itoreroryacu.
Ugirabe avuga ko ikihutirwa ubu ari guhuza abanyarwanda kugarura abazimiye ku Mana, gutegura ibiterane byinshi no gukora mu buryo bwo kuvuga ubutumwa umwe kuri umwe ariko cyane bibanda ku urubyiruko rw’abanyarwanda nurw’abazungu.
Bishop Tom Rwagasana yavuze ko iki ari igikorwa kiza itorero rikoze kuko mu gihugu cy’ububiligi no mu burayi ari hamwe mu hantu hari abanyetorero ndetse ko hari n’amateka y’itorero menshi kuko abayoboye itorero bose ariho basigaye baba n’imiryango yabo. Ati, "Habayo umuryango wa Kabutura wayoboye itorero bwambere,habayo Nsanzurwimu wayoboye kugeza mu gihe cya Jenoside yakorewe mu 1994 habayo kandi na Usabwimana Sanuel wayoboye kugeza mu 2012,aba bose bakaba basengera muyandi madini atandukanye cyangwa ku igiti cyabo bivuze ko abakirisito bacu bari barabuze icyerekezo ariko ubu itorero rikomeje kubashakira ibyiza.”
Bishop Rwagasana yasoje yifuriza abakirisito b’itorero rya ADEPR n’abanyarwanda kugira umwaka mushya wa 2016 yifuriza intama ayoboye kugira ububyutse no gutera imbere mu buryo bw’umwuka.
By Nzengimana Theoneste
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana, ibiganiro bya Politike,Imyidagaduro n’ibindi bishyushye utasanga ahandiusibye ku umubavu.com na umubavu tv.
- Nubwo abagabo batwima care (batatwitaho) tugera imbere y’Imana ikayiduha !
- Police yarwanye n’indaya iyambika ubusa buriburi mu ruhame abantu barebera
- ADEPR Gatsata : Pasteri nyuma yo kubita ibicucu yaba ari mu mugambi wo kubirukana burundu (Kubatenga)
- Bombori bombori iganisha ku gusenyuka kwa Choral Salemu yubatse amateka akomeye muri ADEPR
- Yavuye muri Turkey aje guhaha mu Rwanda arongoye umunyarwanda kazi bamuroga inyatsi no kutabyara ariko
- Ubugome bw’agahembe gato kicaye I Roma (ubupapa)
- Rose Muhando ku gitutu cy’abamushinja gukoresha ibiyobyabwenge
- URUSENGERO RWABAGUYEHO UBWO BARI MU MUHANGO WO KWIMIKA MUSENYERI
- Umugore yishe umugabo amuziza ku dahaha kuri Noheli
- Noheli ni umunsi washyizweho na Kiliziya y’i Roma, kimwe mu binyoma byo mu minsi y’imperuka
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Aug 06, 2016 Umutesi Josiane Andi makuru, Ubuhamya 0
Rev Kanyangira Elisa w’imyaka 68 y’amavuko, kuri ubu uri mu kiruhuko cy’izabukuru afite ishimwe rikomeye ku Mana kubwa byinshi yamukoreye kuva atangiye ivugabutumwa by’umwihariko kuba agihumeka umwuka w’abazima mu gihe benshi bari bihebye baziko atazongera kubaho kubera uburwayi yahuye nabwo.
Rev Kanyangira wo mu itorero rya Angilikani (EAR) umaze imyaka 27 ari umupasiteri muri iryo torero dore ko yarobanuwe mu 1989, akaba yarabaye n’umwarimu mu ishuri rya Bibiliya, mu buhamya bwe yasangije abanyarwanda abunyujije ku Inyarwanda.com dukesha iyi nkuru, yavuze ko yari yararembye cyane kubera Cancer (kanseri) yari arwaye, inshuti n’abo mu muryango we bakiheba baziko atazabaho,nta byiringiro byo gukira bafite ariko Imana ikerekana imbaraga zayo ikamuzura.
Nyuma yo koroherwa, benshi barumiwe barushaho gushima Imana kuba yaramwongereye iminsi yo kubaho, kugeza ubu akaba yaratoye agatege ndetse we ahamya ko yakize akurikije uko yari arembye n’uko yababazwaga. N’ubwo agifata imiti, kuri ubu umutima we wuzuye ishimwe rikomeye. Indi ndwara yakize ni iyifata umwijima yitwa Hépatite C (Hepatitis C) nyuma y’imiti yahawe kwa muganga, yaje gusubirayo basanga yarakize, ibyo nabyo abishimira Imana.
Muri ubu buhamya bwe, Rev Kanyangira wavutse ku babyeyi bo mu gihe cy’ububyutse bw’i Gahini, ariko magingo aya akaba ari mu kiruhuko cy’izabukuru ‘Pansion’, ashimira cyane umugore we Kantengwa akunze kwita Darling (umuntu ukunda n’umutima wawe wose), wabanye nawe mu bihe bikomeye atari yakizwa ndetse no mu bihe by’uburwayi bwe, kugeza uyu munsi akaba akimwitaho uko ashoboye kose. Mu nshuti ze za hafi, Rev Kanyangira avuga ko uwa mbere ari Yesu Kristo, uwa kabiri akaba umugore we Kantengwa Flavia.
Mu buhamya bwe yatangiye agira ati:
“Nitwa Rev Kanyangira Elisa, navukiye Kizirakome mu mwaka wa 1948, ubu ni mu ntara y’Iburasirazuba. Navukiye mu rugo rw’abavugabutumwa bo mu gihe cy’ububyutse bwabereye i Gahini mu mwaka wa 1936. Abo ni Rev BUBI Sosipater na Margarita Nyiramana. Njye nabo tuvukana barumuna banjye na bashiki banjye badutozaga uburere bwiza bwa Gikristo.
Mu gihe cy’imyaka y’ubugimbi ku myaka 15 kugeza 17 y’amavuko nibwo natangiye gucudika n’abana b’ingeso mbi banshora mu kunywa inzoga n’ubusambanyi ngira ngo numve icyo bandushije. Ubwo nibwo natangiye kwigenga no gukora ibyo nishakiye aho guhugura abandi bana bo mu rugo dore ko ari njye wari mukuru. I Abakorinto 15: 13 “Niba nta wuzuka na Kristo ntarazuka”
Mu 1981, yakiriye agakiza, amahoro ataha mu rugo
Mu mwaka wa 1974 nibwo nashakanye n’umukobwa nakunze cyane Kantengwa Flavia. Icyo gihe nari mwarimu mu mashuri abanza. Kandi icyo gihe nari natangiye kuba wa musinzi bitaga KADAVURE, ariko kubw’imbabazi z’Imana umufasha wanjye yakira agakiza mu mwaka wa 1976. Imana yakomeje kumuha umutima mwiza abasha kunyihanganira no kunsengera.
Icyavuyemo ni uko nanjye nakiriye Yesu mu mwaka wa 1981 ubwo mu rugo amahoro yaratashye n’ababyeyi bacu bahoraga bansengera tubasha gufatanya nabo umurimo w’ivugabutumwa. Abefeso 4: 16 “Kuri uwo ni ho umubiri wose uteranywa, ugafatanywa n’uko ingingo zose zigirirana nuko igice cyose kigakora umurimo wacyo cyagenewe. Muri Kristo uwo ni ho umubiri ukura gukura kwawo, kugira ngo ukurizwe mu rukundo.”
Mu 1989 yarobanuriwe kuba umushumba mu itorero Angilikani
Mu mwaka wa 1987 nibwo nahamagariwe kwigira ubudiyakoni mu ishuri bitaga Stanley Smith College ryigishaga abapasitori n’abandi bavugabutumwa. Itariki ya 28/08/1988 nibwo nahawe ubudiyakoni. Yakomeje kuhabonera umugisha we n’umuryango we. Mu mwaka wa 1989 nibwo naje kurobanurwa mba umushumba.
Aho mperewe ubupasitori, abo mu muryango wanjye bansanze ku murimo nari mpawe wo kwigisha muri iryo shuri rya Bibiliya (Stanley Smith College), dukorana umurimo w’Imana muri Diyoseze ya Gahini.
Yaje guhura n’uburwayi bukomeye amara igihe yivuza benshi bazi ko atazabaho
Mu burwayi nagize guhera mu mwaka w’2000 byari bikomeye cyane bamaze kudutuma muri paruwasi ya Murambi II, Diyoseze ya Gahini. Uburwayi bwarambabazaga cyane ariko na none Imana iha umufasha wanjye imbaraga n’ubutwari birenze ibya cya gihe namurushyaga ntari nakizwa.
Aho niho akazina nkunze kumwita gakomoka ‘DARLING’. Mu nshuti zanjye zose, ubu habanza Yesu, hagakurikiraho Darling. Nivurije i Gahini, mpava njya i Kanombe mu ivuriro Rwanda Military Hospital. Guhera mu 2013, umufasha wanjye Darling niwe umba hafi mu icumbi i Kigali no mu bitaro bya RMH. Muri ibyo byose, twarushijeho kuhabonera urukundo Imana yaduhereye mu mwana wayo Yesu Kristo. Isaha ku yindi natwe niko tuba dushima Imana no kuyihimbaza twatuye cyangwa ku mutima.
Imana yaduhaye abana beza kandi bakizwa baradufasha. Yaduhaye inshuti z’umuryango tutakekaga naho zaturuka. Muri macye kuba nanjye ngihumeka Imana ikampagurutsa ni amasengesho y’Abera. Abaroma 8: 28-30. “Kandi tuzi yuko ku bakunda Imana byose bifataniriza hamwe kubazanira ibyiza, ari bo bahamagawe nk’uko yabigambiriye, kuko abo yamenye kera yabatoranirije kera gushushanywa n’ishusho y’umwana wayo, kugira ngo abe imfura muri bene se benshi.”
Mu gushima Imana kubw’ibyiza yamukoreye, Rev Kanyangira Elisa yaje guhimba indirimbo ifite ibitero bine n’inyikirizo ndetse yabwiye umunyamakuru wa Inyarwanda.com ko ateganya kuzayitunganya muri studio Imana nimushoboza.
Inyikirizo: Yesu warambabariye, na n’ubu uracyambabarira. Yesu we warantabaye. None n’ubu uracyantabara.
Igitero cya 1: Wamvuye Cancer (kanseri), mbona ubuzima, ntabwo wandetse waranyiyeretse.
Igitero cya 2: Nzogeza izina ryawe mu isi y’ababaho, inama z’inzira zawe zizahoraho.
Igitero cya 3: Yesu wanjye mwiza nzamunambaho, niwe gusa nabonyemo ubuhungiro.
Igitero cya 4: Amaraso yawe wavuye ku musaraba ni yo akiza indembe akaziruhura.
Zaburi 117 (Mwa mahanga yose mwe, nimushime Uwiteka, mwa moko yose mwe, nimumuhimbarize. Kuko imbabazi atugirira ari nyinshi kandi umurava w’Uwiteka uhoraho iteka ryose).
Src: Inyarwanda.com
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Nyamagabe: akarere kagiye gushyiraho umukozi ushinzwe ibibazo by’ Ababana n’ubumuga.
Bamwe mu bahagarariye abamugaye bari kumwe n’umuyobozi wungirije ushinzwe imibereho myiza mu karere. Abahagarariye ababana n’ubumuga baratangaza ko bishimiye icyemezo cy’akarere ka Nyamagabe More...
Rwanda | Rusizi: Ikibazo cy’imirenge idahagarariwe mu nzego z’abamugaye kubera amashuri make kizasuzumwa
Kubera ibwiriza rigena ko abagize komite nyobozi y’urwego rw’abamugaye ku murenge bagomba kuba nibura bararangije amashuri atandatu yisumbuye byatumye hari imirenge imwe n’imwe komite itabasha More...


text:
Kuki abantu bavuga ko ndi umupagani nyamara njye nziko ndi Umukirisitu ?
Iki ni ikibazo abantu bamwe na bamwe bo mu nsengero za gikirisitu bajya bibaza, iyo bisanze hari ababagereranya cyangwa bakabita abapagani, mugihe nyamara bo ubwabo bitangiraga ubuhamya ko ari abakirisitu, ibi rero bikaba bikurura impaka z’urudaca, nyamara bigatuma umuntu yibaza uko ashoboka kumenya igisubizo nyakuri n’ impamvu bamwitiranya.
Dusubiye mu byanditswe, hasobanura ko ubu kirisitu bwakomotse kuri za ntumwa Yezu/Yesu yasize nyuma y’uko ajyanwe mu ijuru, abantu batari bazizi ariko bazi Yezu bakaba barabonye imirimo myiza zakoraga, urukundo zari zifite, gukiranuka, kwihangana,gusangira ibyabo n’ubugwaneza bari bafite bakibaza ngo ariko aba bantu si aba wawundi witwa kristo Yesu ( aba Yesu Kristo), bityo bityo izina riza gufata babita abakristo, babigaragara ko ntaruhare aba bantu bagize mu kwiyita abakirisitu/ abakristo.
Kurundi ruhande, bamwe mu banditsi nk’uko byakusanyirijwe hamwe muri encyclopedia bavuga ko ubupagani (païen) biva ku ijambo ry’ikilatini paganus risobanurwa nk’umunyamusozi watsimbaraye ku mico n’imigenzo bya gakondo, iri jambo rikaba ryaratangiye gukoreshwa mu kinyejana cya IV nyuma y’ivuka rya Yezu kirisitu, naho bibiliya yo ikagaragaza abapagani nk’abantu batizera Imana, banze kwakira Yezu nk’umwami n’umukiza wabo bagatsimbarara ku ngeso za kamere y’icyaha bityo bakaba badafite umugabane mu bwami bwo mu ijuru ahubwo bakazarimbukana na satani.
Ni ibiki biranga abapagani
- Umupagani arangwa no kutizera Imana no gutukisha izina ryayo ( abaroma 2:24, Yesaya 52:5)
- Bakurikiza ibitagira umumaro byo mu mitima yabo
- Ubwenge bwabo buri mu mwijima n’ubujiji buri muri bo
- Bafite umutima winangiye ukora iby’isoni nke ,ubusambanyi no kwifuza kubi (Abefeso 4:17-19)
- Imitima yabo yirunduriye mu mirimo ya kamere ( abagalatiya 5:19-21)
Kuki hari abitwa abapagani kandi baba mu nzu y’Imana
- Hari abantu benshi bibwira ko kuba munzu y’Imana aribyo bibahesha gukizwa? Oya duheshya gukizwa no kwemerera Yesu akaba ariwe uyobora ubuzima bwacu ni cyo kizatuma abantu batakwitiranya n’abandi.
- 1 Yohana 1: ..“ Nituvuga y’uko dufatanije nayo tukagendera mu mwijima tuba tubeshye tudakurikiza ukuri,6 ariko rero iyo tugendeye mu mucyo nk’uko nayo ari umucyo, tuba dufatanyije ubwacu kandi amaraso ya Yesu Umwana wayo atwezaho ibyaha byose.
Ni iki nakora ngo batazongera kunyitiranya
Abefeso 5: 14Nicyo gituma bivungwa ngo “ usinziriye we, kanguka uzuke kristo abone uko akumurikira.15 Nuko mwirinde cyane uko mugenda mutagenda nk’abatagira ubwenge, ahubwo mugende nk’abanyabwenge,mucunguze uburyo umwete kuko iminsi ari mibi.17 Nuko ntimukabe abapfu, ahubwo mumenye icyo umwami wacuashaka.
Abagalatiya 5: 24 Aba Kristo Yesu babambamye kamere n’irura n’irari byabo. 25Niba tubeshwaho n’umwuka tujye tuyoborwa n’umwuka. 26Twe kwifata uko tutari, twenderanya kandi tugirana amahari.
ERNEST R.


text:
ven.
03
juin
2011
ISOMO RYA MBERE
lgitabo cy’Ibyakozwe n’Intumwa (Intu 19, 1-8)
1Igihe Apolo yari i Korinti, Pawulo na we agera i Efezi, aturutse mu bihugu by’amajyaruguru. Ahasanga abigishwa bamwe, 2ni ko kubabaza ati « Mbese igihe mwemeye, mwaba mwarahawe Roho Mutagatifu ?» Baramusubiza bati « Haba ngo twigeze no kumva ko Roho Mutagatifu abaho !» 3Pawulo ni ko kubabaza ati «None se mwahawe iyihe batisimu ?» Baramusubiza bati « Batisimu ya Yohani. » 4Nuko Pawulo aravuga ati « Yohani yatangaga batisimu yo kwisubiraho, agasaba rubanda kwemera Uwari ugiye kuza nyuma ye, ari we Yezu. » 5Bamaze kubyumwa, babatizwa mu izina rya Nyagasani Yezu. 6Nuko Pawulo abaramburiraho ibiganza maze Roho Mutagatifu abamanukiraho ; bavuga mu ndimi kandi barahanura. 7Bose hamwe bari bageze nko ku bantu cumi na babiri. 8Mu mezi atatu yose, Pawulo yajyaga mu isengero akavuga ashize amanga, akagerageza kwemeza abamwumvaga ibyerekeye Ingoma y’Imana.
ZABURI (Zab 68 (67), 2-3, 4-5, 6-7ab.36b)
Inyik/ Ngoma zose z’isi, nimuririmbire Imana yanyu !
Imana nihaguruke, maze abanzi bayo bakwire imishwaro,
n’abayirwanya bahungire kure yayo.
Uko umwotsi uyoyoka, na bo ubahindure ubusa ;
Uko ibishashara bishonga ku muriro,
abo bagome bashirire imbere y’Imana.
Naho intungane zihore mu byishimo,
zitete imbere y’Imana,
zihamirize ubudahwema zinezerewe.
Nimuririmbire Imana, mucurange izina ryayo,
nimurate Nyamugendera ku bicu,
izina rye ni Uhoraho, nimumubyinire !
Ni umubyeyi umenya impfubyi, akanarenganura abapfakazi ;
nguko uko Imana imeze mu Ngoro yayo ntagatifu.
Abatagira kivurira, Imana ibubakira urugo,
imfungwa ikazibohora, ikazisubiza umudendezo.
Imana ya lsraheli ni yo iha abantu bayo imbaraga n’ubushobozi.
IBANGONDIRIMBO RIBANZIRIZA IVANJILI (Kol 3,1)
Alleluya Alleluya.
Mwazukanye na Kristu, nimuharanire ibyo mu ijuru :
aho Kristu ari, yicaye iburyo bw’lmana.
Alleluya.
IVANJILI
+ Yohani (Yh 16, 29-33)
Muri icyo gihe, Yezu agiye kuva kuri iyi si ngo asange Se, aganira n’abigishwa be. 29Nuko abigishwa be baramubwira bati “Erega noneho uravuga weruye, ntukivugira mu bigereranyo ! 30Ubu tumenye ko uzi byose, kandi ntukeneye ko hari uwakwirirwa agira icyo akubaza ; ngicyo n’igituma twemera ko ukomoka ku Mana.” 31Yezu arabasubiza ati « Noneho muremeye ? 32Dore igihe kiregereje ndetse cyageze, maze mugatatana, umwe ukwe undi ukwe ; mukansiga jyenyine. Mumenye ariko ko ntari jyenyine, kuko Data ari kurnwe nanjye. 33Ibi mbibabwiye ngira ngo muhore munkesha amahoro. Hano mu nsi muzahagirira amakuba, ariko nimukomere : isi narayitsinze. »


text:
Byavugiwe mu nama rusange y’Ihuriro ry’abafatanyabikorwa mu iyamamazabuhinzi (FAAS), yabaye tariki 28 Ukuboza 2016.
Iyi nama yari igamije kureba uko abagize FAAS bahuriza imbaraga hamwe ngo babashe kuzamurira ubumemyi umuhinzi bityo umusaruro wiyongere na we yunguke arusheho gukunda umwuga we.
Gafaranga Joseph, umwe mu bagize umuryango w’abahinzi n’aborozi mu Rwanda (IMBARAGA) avuga ko iri huriro rizabagirira akamaro.
Agira ati “Iri huriro rizatuma abamamazabuhinzi bagera ku bahinzi benshi kandi bagahuza ibyo babigishabirinda kuvuguruzanya kuko iyo binyuranye bibayobya.
Ni ngombwa rero ko babanza kumvikana ku byo bagiye kugeza ku bahinzi mbere y’uko igikorwa gitangira.”
Akomeza avuga ko FAAS igomba gukurikirana gahunda nyinshi zifitiye akamaro abahinzi zirimo na “Twigire Muhinzi” zitaragera ku baturage benshi kuko hari n’abatarayimenya.
Umuyobozi wungirije wa FAAS, Ndagijimana Narcisse avuga ko iri huriro rishinzwe guhuza ibikorwa by’abakora mu bijyanye no guteza imbere ubuhinzi.
Ati “Tugira imiryango inyuranye ikora mu iyamamazabuhinzi, hari Leta ndetse n’abikorera, buri wese akagira uburyo akoresha iyo agiye guhura n’abahinzi n’aborozi.
Iri huriro rero rigamije guhuza ubu buryo kugira ngo haboneke ububereye abahinzi, bityo n’ubumenyi buva mu bushakashatsi bubagereho uko bwakabaye.”
Yongeraho ko ibi ari byo bizatuma imbogamizi zaterwaga no kudahuza ibipimo by’ifumbire cyangwa by’imiti iterwa ku bihingwa zivaho bityo umusaruro wiyongere.
Uwari uhagarariye Minisiteri y’Ubuhinzi n’Ubworozi (MINAGRI) muri iyo nama, Maria Nirere yavuze ko inama nk’iyi ari ingirakamaro.
Agira ati “Iyi nama ni ingenzi kuko ituma abantu baganira bakareba ibibazo byugarije abahinzi n’aborozi n’ahari imbaraga zakwifashishwa mu kubikemura.
Habaho guhanahana ubunararibonye ku byateza imbere ubuhinzi bityo umuvuduko mu iterambere ry’igihugu ukiyongera.”
MINAGRI ivuga ko ubukangurambaga mu buhinzi bugenda buzamuka kuko ngo muri 2012 abahinzi-borozi bagerwagaho na servisi z’ubuhinzi bari 32% mu gihe ubu bari hejuru ya 75%.


text:
Christa wabaye uwa mbere mu bizami bya Leta ‘Primaire’, yakoresheje irihe banga?
Rubayiza Ngutete Christa w’imyaka 12, niwe munyeshuri wahize abandi mu bizamini bya Leta bisoza amashuri abanza mu mwaka wa 2016. Ababyeyi be bahishuye ko gukunda gusoma ibitabo ariyo ntwaro yafashije umukobwa wabo gutsinda neza ibizami bya Leta
Rubayiza wigaga mu ishuri rya La Colombière akomoka mu Karere ka Kicukiro. Nyina umubyara, Bazirete, yabwiye Royal TV ko icyatumye umukobwa we atsinda neza ikizamini cya Leta ari ishyaka n’umurava byo guharanira insinzi, byiyongera ku kumufasha kwiga.
Ati “Imbaraga twarazikoresheje ariko inyinshi ni iza Christa kuko ni we wari ufite ishyaka cyane ashaka kwiga, ashaka gutsinda. Mu buzima bwe ubundi akunda gutsinda mu marushanwa yose akora ubona ashaka gutsinda.”
Yagarutse ku ruhare rw’ababyeyi ku nsinzi ya Rubayiza, avuga ko akenshi na kenshi bamutozaga gusoma ibitabo banabimushakira.
Ati “Twamutozaga gusoma ibitabo. Twageragezaga kumutwara mu masomero akagenda agasoma, agafata ifatabuguzi akazana ibitabo, ariko icyabaga gitangaje ni uko yazanaga igitabo ejo akaba yakirangije mbese twari dufite ikibazo cyo guhora tumushakira ibitabo.”
Bazirete avuga ko umwana we atigeze yiga amasomo ya nijoro [Cours du Soir], akagira inama ababyeyi yo kwegera abana bakabafasha gukoresha neza igihe cyabo kandi bakabahwitura igihe barangaye.
Ku myaka 12 y’ amavuko yahize abanyeshuri bakoze ibizami bya Leta bisoza amashuri abanza 2016
Ati “Umwana uko akura ugenda ureba uko ameze, ukamuba hafi ukamutoza kwiga amasaha ye ntayapfushe ubusa cyane, ukamuha n’umwanya wo gukina ntabe mu ikayi gusa akaruhuka ubundi igihe cyo kwiga akiga, yaba yanatsinzwemo gake ukamutera akanyabugabo, yaba yakoze amakosa ukamuhwitura ukamutera.”
Minisiteri y’Uburezi yatangaje ko mu mashuri abanza, abanyeshuri 159 785 barimo abakobwa 55.1% n’abahugu 44.9% ari bo batsinze ikizamini mu bakandida 187 139 bakoze. Gusa mu batsindiye ku inota ryo hejuru abahungu nibo benshi, kuko mu 9957 (5.32% by’abatsinze), bihariye 57.43% abakobwa bagasigara ari 42.57%.
Ibitekerezo
-
NDEKWE ANGE
10 January 2017 -
Andika Igitekerezo Hano ESE BAFATIYANGAHE MUCYIROCYAMBERE
-
jo
10 January 2017 -
congratulation Christa , uzakomereze aho na Harvard uzagerayo
-
claudine
10 January 2017 -
Nonese bafatiye kuri angahe mu cyiciro cya mbere?


text:
Ubuyobozi bw’akarere ka Burera buratangaza ko mu rwego rwo guteza imbere ireme ry’uburezi no kurwanya ubujiji, mu mihigo y’umwaka wa 2012-2013, buri murenge uzaba ufite isomero riciriritse aho abaturage batandukanye bazajya bihugurira gusoma no kwandika.
Sembagare Samuel avuga ko iryo somero rizaba ririmo ibitabo bitandukanye abize gusoma no kwandika bazajya bifashisha. Hazaba harimo kandi ibinyamakuru bitandukanye kugira ngo n’abandi bose bashaka gusoma bazajye babisanga mo.
Agira ati “ buri murenge uzagira byibura ka “mini-biblioteque” (isomero riciriritse) aho abaturage bashobora kuza kwihugura gusoma no kwandika…iyo udasoma buri gihe ubwenge burasaza”.
Umuyobozi w’akarere ka Burera atangaza ibi mu gihe hirya no hino mu mirenge yo mu karere ka Burera abantu bakuze bigishwa gusoma no kwandika bagahabwa n’impamyabumenyi ariko ntibabone aho bihugurira ibyo bize.
Mu karere ka Burera abasigaye bataramenya gusoma no kwandika bagera ku 3500. Abo bose mu mihigo y’umwaka 2012-2013 bazaba barabimenye nk’uko Sembagare.
Tariki ya 28/02/2012 ubwo minisitiri w’uburezi Dr. Vincent Biruta yasuraga akarere ka Burera, yavuze ko imirenge izashyira ho imihigo ikabasha kurwanya ubujiji kuburyo nta muturage uzasigara atazi gusoma no kwandika izahembwa.
Minisitiri w’uburezi yavuze ko kurwanya ubujiji bugacika burundu mu Rwanda ari ngombwa kuko nta wakoresha ikoranabuhanga atazi gusoma no kwandika.
Yakomeje avuga ko impamvu yashyize ho icyo gihembo ari ukugira ngo umurenge uzagitwara uzabere urugero indi mirenge yo mu Rwanda mu kwerekana ko guca ubujiji bishoboka.


text:
Twige gusenga no gukorera Imana. Pastor UWIMANA DAniel
INTEGO: GUSENGA NO GUKORERA IMANA
Muri iki cyumweru twigishijwe gusenga; tubona ko abigishwa ba Yesu bamusanze bamusaba kubigisha gusenga, nawe ababwira ko bagomba gusenga Imana bakamenya ko iriho, kandi ko bagomba gusaba ko ubwami bw’ Imana buza bukabana nabo. Twabonye ko muri ayo masengesho Yesu yabasabye ko bagomba kubababarira ababahemukiye banaharira imyenda abayibarimo, niho bazabona ubwami n’icyubahiro. Ibyo natwe turabisabwa.
Twanaganiriye ko Yesu yabajyanye ku musozi gusenga, abakangurira gusenga no kuba maso, ababwira kumarana nawe nibura isaha imwe. Dusenga, tujye twibutsa Imana ibyo yadukoreye tutarakizwa cyangwa twarakijijwe, tujye tubyibutsa Imana tuyibishimira, bizatuma tutazabura ibyo tuvuga muri iyo saha imwe dusabwa gusenga.
Tugomba gufata ingamba zo gusenga Imana.
Ejo twize ko Daniel yeretswe ibyari bishyizwe kera, bikamuhagarika umutima agasenga, Imana ikamubwira ngo we nahumure nubwo ibyo bizaza ko we azahagarara mu mugabane we neza. Imana ifite imbaraga zo kuturinda,aho twajya hose.
Iyo Imana yakinze ntawukingura, niyo yakinguye ntawukinga. Tujye twubaha Imana, Imana yaremye ijuru n’isi. Tujye dukorera Imana duhinda imishyitsi, ntitugatinye umwana w’ umuntu, tujye dutinya Imana yaremye ijuru n’isi.
Ibyahishuwe 3:7-13 ( Kurindwa kw’abakiranutsi)
7 “Wandikire Marayika w’Itorero ry’i Filadelifiya uti “Uwera kandi w’ukuri ufite urufunguzo rwa Dawidi, ukingura ntihagire ukinga kandi ukinga ntihagire ukingura, aravuga aya magambo ati 8.‘Nzi imirimo yawe. Dore nshyize imbere yawe urugi rukinguye kandi nta wubasha kurukinga, kuko ufite imbaraga nke nyamara ukitondera ijambo ryanjye, ntiwihakane izina ryanjye.9.Dore nguhaye bamwe bo mu isinagogi ya Satani biyita Abayuda nyamara atari bo, ahubwo ari abanyabinyoma. Dore nzabahata kuza bikubite imbere y’ibirenge byawe, bamenye yuko nagukunze. 10.Kuko witondeye ijambo ryo kwihangana kwanjye, nanjye nzakurinda igihe cyo kugerageza kigiye kuza mu bihugu byose kugerageza abari mu isi.11.Ndaza vuba, komeza ibyo ufite hatagira ugutwara ikamba ryawe. 12.“Unesha nzamugira inkingi yo mu rusengero rw’Imana yanjye kandi ntazasohoka ukundi, nanjye nzamwandikaho izina ry’Imana yanjye n’iry’ururembo rw’Imana yanjye ari rwo Yerusalemu nshya, izamanuka iva mu ijuru iturutse ku Mana yanjye, kandi nzamwandikaho izina ryanjye rishya.13.“Ufite ugutwi niyumve ibyo Umwuka abwira amatorero.
Ibyahishuwe 16:1-11 Numva ijwi rirenga rivugira muri rwa rusengero, ribwira abo bamarayika barindwi riti “Nimugende musuke mu isi izo nzabya ndwi z’umujinya w’Imana.”2.Uwa mbere aragenda asuka urwabya rwe mu isi, abantu bafite ikimenyetso cya ya nyamaswa bakaramya igishushanyo cyayo bafatwa n’ibisebe bikomeye bibi.
3.Uwa kabiri asuka urwabya rwe mu nyanja ihinduka amaraso nk’ay’intumbi, ikintu cyose cyo mu nyanja gifite ubugingo kirapfa.
4.Uwa gatatu asuka urwabya rwe mu nzuzi n’imigezi n’amasoko, na byo bihinduka amaraso.
5.Numva marayika w’amazi avuga ati “Wa Wera we, uriho kandi wahozeho kandi uzahoraho, uri umukiranutsi kuko uku ari ko wabitegetse.6.Bavushije amaraso y’abera n’ay’abahanuzi, nawe ubahaye amaraso ngo abe ari yo banywa, ni byo bibakwiriye.”7.Numva igicaniro kivuga kiti “Yee Mwami Imana Ishoborabyose, amateka yawe ni ay’ukuri no gukiranuka.”8.Nuko marayika wa kane asuka urwabya rwe mu zuba, rihabwa kokesha abantu umuriro.9.Abantu botswa n’icyokere cyinshi, batuka izina ry’Imana ishobora kubateza ibyo byago, ntibīhana ngo bayihimbaze.10.Marayika wa gatanu asuka urwabya rwe ku ntebe y’ubwami ya ya nyamaswa. Ubwami bwayo bucura umwijima, kuribwa gutuma bahekenya indimi zabo,11. kandi kuribwa kwabo n’ibisebe byabo bituma batuka Imana nyir’ijuru, ntibīhana imirimo yabo.
Agakiza twahawe, kari ak’Abisiraheli, ariko kuko banze kwizera Yesu, baragakerensa kaza kuri twe twari abanyamahanga, ntitugapfushe ubwo buntu ubusa kuko tugafite igihe gito kakazagaruka mu bisiraheli nkuko ibyanditswe bivuga. Abisiraheli banze kwizera Yesu kuko bavuga ko ariwe wabateje ibyago, azana ubukristo kuko mbere batari barishwe n’abanyamahanga, nuko hitileli yaje kubica kandi yari umukristo. Usanga rero iyo uri mu Isiraheli uvuga ngo mu izina rya Yesu bo baravuga ngo uwo avumwe.
Bibiliya yo ikavuga ko Abisiraheli bazagotwa, bicirwe mu kibaya, kuko bakerensheje igihe cyo kwizera Yesu, kuko Imana yabigambiriye kandi bitazakurwaho. Hari ibyo dusengera bikavaho, hari n’ibyo dusengera bitavaho.
Mu gice cya mbere cy’Ibyahishuwe, Yohana yari gusenga ahishurirwa iby’amatorero. Natwe dusabwa gusenga nkuko twabyize ejo. Dukingure ibyumba by’amasengesho by’umuryango, abagabo basenge tuzanemo abana bacu b’abahungu, tubatoze gusenga bamenyere iby’Imana, tunabakuruze imbaraga, turarane mu masengesho. Bibiliya iravuga ngo menyereza umwana wawe inzira nziza azanyuramo akiri muto azarinda asaza atarazivamo. Dufatirane abana bacu tubazane mu nzu y’Imana kuko abana bacu bafite igihe cyo kubaho kirekire imbere yabo, tubasengere Imana izumva kurira kwacu.
Imana yumvise Dawidi. Yari yarapfuye ariko Imana ikabwira abana be ngo nzabagiririra ku bwa Dawidi. Imana ishobora kugirira neza abana bacu, ku bw’amasengesho yacu twasengeye abana bacu. Natwe tugerageze kwiyegereza abana bacu, tubakorere ibyiza byose bishoboka byabanezeza, uko tubarihira amashuri meza, tubamenyereze ibintu by’Imana, ariko cyane cyane tubazane mu nzu y’Imana.
Dufite Umwami uri hafi yacu, twe gukuka umutima, yarazutse afite imfunguzo z’urupfu na kuzimu, azaturinda no mu makuba. Yohana yeretswe iby’Itorero ryitonderaga iby’Imana ariko ari abanyantege nke, barabwirwa ngo komeza icyo ufite hatagira ugutwara ikamba ryawe.
Ibyadutwara ikamba ni byinshi ariko ntukagurane umugabane wawe w’umwana w’imfura igaburo ry’umunsi umwe, hari igihe wabishaka urira nkuko byagendekeye Esawu ntubibone kuko uba warihakanye Imana. Ntugahemukire Imana mu minsi usigaje yo kubaho. Kandi ijambo ry’Imana rikavuga ngo hahirwa abapfa bapfira mu Mwami ngo baruhuke imihati yabo imirimo yabo igende ibakurikiye. Duherekezwa n’imirimo yo gukiranuka twakoze, ntiduherekezwa nuko twabitse ubutunzi bwinshi. Twiyongeremo imbaraga zo gukorera Imana tugifite uburyo.Imana izatwibukira imirimo myiza twakoze, ntitukarebe ku byadusitaje mu murimo w’Imana, kuko Imana izitura umuntu wese ibihwanye nibyo yakoze akiri mu isi.
Ntabwo Imana izatureka , izarinda abakiranutsi, nubwo tugira intege nke, turinde imitima yacu kurusha ibindi byose birindwa, kuko arimo iby’ubugingo bikomoka. Bibiliya yatubwiye ngo kuko witondeye ijambo ryanjye nzakurinda iminsi mibi yo kugerageza izaza mu isi. Nubwo twarwanywa nabo mu nzu y’Imana ariko Imana izaturinda, twe turinde imitima yacu, ntitugurane umurage wacu igaburo ry’umunsi umwe, tutazabishaka turira kandi bitagishobotse.
Mu byahishuwe igice cya 16, hatubwiye ko Imana izitura abantu ibyo bakoze. Aho wanyuze ucumura niho Imana izanyura iguhana. Dukwiye kwirinda gucumura ku Mana. Imana ifite kwitura umuntu wese ibyo yakoze. Imana ntizareka abakiranutsi. Imana iturinde tuyikorere duhinda umushyitsi, kuko igenzura imirimo yacu. Bibiliya ikavuga ngo ko urubanza ruzahera munzu y’Imana ku batizera bizagenda gute? Imana iturinde tuyikorere dukiranuka.
Tujye dukiranuka mubyo tuvuga nibyo dukora, umenye ko nuhemukira mu nzu y’Imana nayo izakwitura. Biragatsindwa ko twasangira igaburo ryera tukagambanirana tugatatira igihango. Yesu yabwiye Yuda ngo iyo utaza kuvuka nibyo byari byiza. Imana idufashe twere, umwuka, umubiri n’ubugingo.Tube abera tutazabaho umugayo.
Dutakambire Imana izaturinda si ku bw’imbaraga ni ku bw’umwuka wayo; ntitukirate ko twatangiye urugendo, turacyari ku rugamba ariko izabana natwe, izaturinda amajya n’amaza.
Duhumure dufite amasezerano meza yo kuzakorera Imana, iracyarimo kudutegura, tumenyereze n’abana bacu gukunda Imana; izatugeza aho tutari kuzigeza kandi izakora ibitangaza, idufiteho umugambi mwiza, izaduhagurutsa tuyikorere. Dushikame dukorere Imana dukiranuka nayo izaturinda.
Pastor UWIMANA Daniel


text:
Gusa muri ibyo bibazo hari bimwe bigaruka kenshi mu turere tunyuranye, aho usanga byari kuba byarakemuwe n’abayobozi bo mu nzego z’ibanze ariko bigategereza Umukuru w’Igihugu, hakaba n’ibibonerwa umuti ari uko araye ari bubasure.
Ibibazo Perezida Kagame akunda kugezwaho aho ageze hose ni bitatu by’ingenzi.
1. Abaturage batahawe ingurane
Ku wa 25 Werurwe 2016 ubwo Perezida Kagame yasuraga abaturage bo mu Karere ka Rubavu, umuturage witwa Binywama Theobard utuye mu Kagari ka Kanyundo, mu Karere ka Rubavu, yabwiye Umukuru w’Igihugu ko akarere ka Rubavu gafatanyije n’umushinga PAREFU ukorera muri Minisiteri y’Ibikorwa Remezo bateye ibiti mu masambu y’abaturage, harimo n’iye ariko ntibahabwe ingurane.
Ikibazo cy’uwo musaza cyaje gikurikira icyabajijwe n’umwe mu baturage bo mu Murenge wa Busasa, tariki 18 Kamena 2015 avuga ko akarere ka Rutsiro kohereje umushinga PAREFU ugatera ibiti mu mirima y’abaturage nyamara bo ntibagire icyo bahabwa.
Iki kibazo kijya gusa kandi n’icyo yasanganijwe ubwo yasuraga abaturage bo mu Karere ka Gakenke ku wa 23 Werurwe 2016 , aho umwe mu bafite imirima yegereye umugezi wa Base yamubwiye ko baranduriwe imyaka n’ubuyobozi bw’akarere bubabwira ko hari hagamijwe kubungwabungwa ibidukikije, ariko ntibahabwe ingurane y’ibyabo.
Mu ruzinduko Perezida Kagame yakoreye i Karongi kuva kuwa 16-17 Gicurasi 2016, umuturage yamugejejeho ikibazo cy’uko isambu ye ubuyobozi bwayubatsemo inzu y’abatishoboye mu 2008, ariko kugeza aho Perezida Kagame yagiraga i Karongi yari atarahabwa ingurane.
2. Ibibazo by’akarengane gakorerwa abaturage
Ubwo Perezida Kagame yasuraga abaturage bo mu Murenge wa Jabana, mu Karere ka Gasabo ku wa 11 Ugushingo 2014, Umuturage witwa Mukasinzi Clarisse wo mu Karere ka Kicukiro, yagaragarije Perezida Kagame ko Paul Jules Ndamage wari Meya w’aka karere yatanze imitungo ye, mu buryo budasobanutse.
Iki kibazo gisa neza n’icyo Mukarugaba Odette wo mu Karere ka Karongi yagejeje kuri Perezida Kagame ubwo yasuraga Karongi ku wa 17 Gicurasi 2016, ikibazo cy’imitungo igizwe n’inzu yambuwe, nyamara yari yakigejeje kuri Perezida wa Repubulika ahagana mu 2000 hakiriho amakomini.
Ubwo yari yasuye Akarere ka Rubavu kuwa 27 Werurwe 2016, Umukuru w’Igihugu kandi yagejejweho ikibazo n’umugore wavugaga ko umwana we yambuwe n’abajura amafaranga Miliyoni 2.5, ariko bagafatwa na Polisi bagifite amwe muri ayo mafaranga, akavuga ko ayo mafaranga polisi itigeze iyamusubiza. Iki kibazo cyatunguye Perezida Kagame yibaza impamvu polisi itasubije uwo muturage amafaranga ye, ahita ayitegeka kuyamuha akiri aho; nyuma uyu muturage yaje kurenganurwa.
3. Kwamburwa na ba rwiyemezamirimo
Ubwo Perezida Kagame yasuraga Akarere ka Karongi ku wa 17 Werurwe 2016, umuturage yamugejejeho ikibazo cy’uko we n’abandi bambuwe amafaranga yabo na rwiyemezamirimo bakoreye ubwo hubakwaga urwibutso rwa Jenoside rwa Bisesero mu mwaka wa 2012, nyamara akarere ntikagire icyo gakora kugira ngo abo baturage babone amafaranga yabo.
Ikibazo kimeze nk’iki kandi, Perezida Kagame yakibajijwe na Rubayiza Faustin ubwo yasuraga Akarere ka Rutsiro ku wa 18 Kamena 2015, aho yamubwiye ko bambuwe amafaranga bakoreye bubaka ibyumba by’amashuri y’uburezi bw’ibanze bw’imyaka 12 mu mwaka wa 2014.
Ubwo Perezida wa Repubulika kandi yasuraga Akarere ka Ngoma ku wa 28 Mata 2016 , Umuturage wo muri ako karere witwa Hitimana Jean Baptiste, yamugejejeho ikibazo cy’uko rwiyemezamirimo wahawe akazi n’akarere ka Ngoma yabambuye amafaranga nyuma yo gutera ibiti ku nkengero z’ibiyaga.
Nkuko byagiye bigaragara mu turere dutandukanye Perezida Kagame yasuraga, ibibazo byakunze kugenda bimugezwaho bisa, nyamara agasanga bitarakemuwe mbere kandi ubuyobozi bwaragaba bubizi ndetse bunafite ubushobozi bwo kubikemura.
Abadepite batangiye gushaka impamvu ibibazo bitegereza Umukuru w’Igihugu
Iki ni ikibazo abadepite batekerejeho ndetse ubwo hagaragazwaga ibyagezweho n’Inteko Ishinga Amategeko imitwe yombi mu gihembwe cya mbere cy’umwaka wa 2016, ku wa 05 Mata 2016.
Visi Perezida w’Inteko Ishinga Amategeko umutwe w’abadepite, Mukama Abbas, yavuze ko mu ngengo y’Imari (y’Inteko Ishinga Amategeko) y’umwaka wa 2016-2017 hagomba gushyirwamo amafaranga menshi mu ngendo zo kwegera abaturage kugira ngo ibibugarije bimenyekane, aho kumenyekana ari uko Perezida Kagame yabasuye.
Izo ngendo mu baturage zaratangiye gusa ntawuzi niba koko zizakemura ibibazo ku buryo Perezida Kagame atazajya abisanganizwa mu turere twose asura kandi byakabaye bikemurwa mbere y’uko ahagera.
Perezida Kagame ntiyumva impamvu hari ibibazo bigaruka buri gihe
Umukuru w’Igihugu wakundaga guhita asaba inzego zibishinzwe gukurikirana no gukemura byihuse ibi bibazo yabaga amaze gusanganizwa, yongeye kugaragaza ko atishimiye iyi myitwarire ya bamwe mu bayobozi badakemura ibibangamiye abaturage bikarinda kumugeraho.
Ubwo ku wa 31 Werurwe 2016 yasozaga itorero ry’abajyanama b’Uturere n’Umujyi wa Kigali i Gabiro muri Gatsibo, Perezida Kagame yagaragaje ko gahunda ya Girinka, aho agiye hose bayimusanganiza ko yajemo ibibazo akibaza impamvu icyo kibazo kigaragara ahantu hose.
Yagize ati “Hari akarere porogaramu ya Girinka itarageramo? Hari akarere iyo porogaramu itagira ibibazo? Karahari? Nimukambwire. Mbwira uti mu karere kanjye cyangwa ako nzi iyo porogaramu nta kibazo kijya kivuka. Hari ako muzi? Kubera iki? […] Abo baturage mugenda mugafata inka zabo ntimuzibahe, ndabibona aho mba nagiye hose , umuturage aba agira ati ’ndakennye, ndapfuye, banyimye inka cyangwa ngo bari banshyize ku rutonde umuyobozi runaka yarayitwariye’.”


text:
ven.
02
nov.
2012
ISOMO RYA MBERE
Igitabo cy'Ivugururamategeko (Ivug 6, 2-6)
Muri iyo minsi, Musa abwira imbaga y'Abayisraheli ati 2«Utinye Uhoraho Imana yawe, ari wowe, ari umwana wawe, ari n' umwuzukuru wawe, ubigire wubahiriza igihe cyose amategeko n' amabwiriza nguhaye, kugira ngo uzabone kuramba. 3Israheli, tega amatwi kandi uzihatire kubikurikiza, bityo uzagira amahirwe kandi ni bwo muzagwira mube benshi cyane mu gihugu gitemba amata n'ubuki, nk'uko Uhoraho Imana y'abasokuruza bawe yabigusezeranyije. "Israheli, tega amatwi! Uhoraho Imana yacu ni we Nyagasani wenyine. 'Urakunde Uhoraho Imana yawe n'umutima wawe wose, n'amagara yawe yose, n'imbaraga zawe zose. 'Amategeko nguhaye uyu munsi araguhore ku mutima.»
ZABURI (Zab 119 (118), 97.99,101-102,103-104,105-106)
Inyik/ Uzakunde Nyagasani Imana yawe,
n'umutima wawe wose,
kugira ngo uzagire ubuzima.
Mbega ukuntu nkunda amategeko
yawe!
Iminsi yose ndayazirikana.
Ubujijuke mburusha abarezi banjye bose,
kuko nakunze kuzirikana ibyemezo byawe.
Nanze gukurikira inzira zose z'ikibi,
kugira ngo nkomeze ijambo ryawe.
Ntabwo nacishije ukubiri n'amateka waciye,
kuko ari wowe uyantoza.
Mbega ngo amasezerano yawe arandyohera,
kurusha ubuki mu kanwa kanjye!
Amabwiriza yawe yampaye gusobanukirwa,
bituma nanga inzira zose z'ibinyoma.
Ijambo ryawe rimurikira intambwe zanjye,
rikaboneshereza inzira yanjye.
Narahiriye gukurikiza amateka atunganye waciye,
kandi ni na ko nzabikomeza.
ISOMO RYA KABIRI
Ibaruwa yandikiwe Abahebureyi (Heb 7, 23-28)
Bavandimwe, mu Isezerano rya kera 23abaherezabitambo bakurikiranye ari benshi kuko urupfu rwabatwaraga ; 24ariko We kuko ari uw'iteka ryose, ubuherezagitambo bwe ntibusimburanwaho. 25Ni cyo gituma ashobora kurokora burundu abamunyuraho bagana Imana, kuko abereyeho kubingingira iteka ryose.
26Uwo ni we koko muherezagitambo mukuru twari dukeneye w'intungane, w'umuziranenge, w'umuzirabwandu, utabarirwa mu banyabyaha, wakiriwe ahasumbye ijuru.
27Ntameze nk'abandi baherezabitambo bakuru bagomba gutamba buri munsi, bakabanza guhongerera ibyaha byabo bwite, bakabona
guhongerera iby'imbaga ; ibyo We yabigize rimwe rizima yitangaho igitambo ubwe. 28Abo Amategeko ashyiriraho kuba abaherezabitambo bakuru ni abanyantege nke, ariko Uwashyirishijweho indahiro yakuye Amategeko, ni Umwana w'Imana wuje ubutungane iteka ryose.
IBANGONDIRIMBO RIBANZIRIZA IVANJILI (1Yh4,8.7)
Alleluya Alleluya.
Imana ni urukundo:
ukunda aba yarabyawe n'Imana kandi akayimenya.
Alleluya.
IVANJILI
+ Mariko (Mk 12, 28b-34)
Muri icyo gihe, 28umwe mu bigishamategeko yegera Yezu aramubaza ati «Itegeko riruta ayandi ni irihe ?» 29Yezu aramusubiza ati «Irya mbere ni iri ngiri : Tega amatwi Israheli, Nyagasani Imana yacu ni We Nyagasani umwe rukumbi : 30Urajye ukunda Nyagasani Imana yawe n'umutima wawe wose, n' amagara yawe yose, n'ubwenge bwawe bwose, n'imbaraga zawe zose. 31Irya kabiri na ryo ngiri : Urajye ukunda mugenzi wawe nk'uko wikunda. Nta rindi tegeko riruta ayo yombi.» 32Uwo mwigishamategeko aramubwira ati «Ni koko Mwigisha, uvuze ukuri ko Nyagasani ari umwe rukumbi, kandi nta yindi mana ibaho uretse Yo yonyine. 33Kandi kuyikunda n'umutima wawe wose, n'ubwenge bwawe bwose, n'imbaraga zawe zose, ugakunda mugenzi wawe nk'uko wikunda, ibyo biruta ibitambo n'amaturo byose.» 34Yezu yumvise ko amushubije neza, aramubwira ati «Nta bwo uri kure y'Ingoma y'Imana.» Nuko ntihagira utinyuka kongera kugira icyo amubaza.


text:
“Niwe ubumba imitima yabo bose, Akitegereza imirimo yabo yose.” Zaburi 33:15
Imisengere yawe yagakwiye kugendana n’uko uri. Ushobora kwigira ku bandi uburyo bwo gusenga, ariko ntubagire ikitegererezo cyawe mu isengesho. Si byiza kwigana isengesho ry’undi muntu.
Ntibikwiye kwihatira gukora ibyo abandi bantu bakora, kandi wumva umutima wawe utabibohokeye. Ntukihatire kwigana isengesho wumvanye undi muntu. Si ngombwa guhora usubiramo isengesho uko waryigishijwe.
Abenshi bababazwa n’uko badasa n’abandi. Akenshi usanga bishimira gukurikiza imihango cyangwa amategeko y’abantu aho gukurikira ubuyobozi bw’Umwuka Wera.
Nyamara iyo dukurikiza amategeko y’umuntu, tuba tumushimisha, ariko iyo duteye intambwe mu kwizera tugakurikiza ugushaka kw’Imana, tuba tuyishimisha.
Ntukababazwe n’uko udasenga nka runaka cyangwa udasenga isengesho rireshya n’irya runaka. Mu gusenga, ntukazajye wibanda ku kintu kuko abandi bantu ari cyo bakunda kwibandaho.
Jya ureka Umwuka w’Imana akuyobore aho ashaka. Ukwiye kubwira Imana uko uri, ukayiyereka uwo uri we; utigana abandi.
Ntukicire urubanza kubera ko utavuze ibyo abandi bamenyereye kuvuga mu isengesho. Bibiliya iravuga iti, “Niwe ubumba imitima yabo bose, Akitegereza imirimo yabo yose.” Zaburi 33:15.
Imitima y’abantu ntihuye, jya wereka Imana umutima wawe, aho kuyiryarya mu rwego rwo gushimisha abandi.


text:
Ibikoresho :
Isukali garama 150
Amavuta ya beurre garama 200
Ifarini garama 300
Umutobe wo mu ironji 1
Akanyu gake cyane katarenze garama 5
Uko bikorwa :
Shyira beure yayengeshejwe mu isorori nini uvangemo umunyu n’isukali
Ongeramo ifarini ukoroge cyane wihuta kugirango byivange neza
Iyo pate ivuyemo banza uyitereka ahantu hakonje igere hashire igihe kigera ku isaha
Iyp pate ushobora kuyikatamo utubiscuit ukoresheje iforumu cyangwa se ugakoresha icyuma sisanzwe mu gihe udafite iforumu.
Shyira izo bisuit wakose mu ifiru ifite ubushyuhe buri kuri degree 160 bimaremo iminota iri hagati y’irindwi n’icumi
Imyororokere
Biscuits zirimo ironji
Ibikoresho :
Labels: guteka, ifunguro ribanza, igikoni


text:
Byavugiwe mu biganiro ubuyobozi bw’Umujyi wa Kigali bwagiranye n’aba bafundi kuri uyu wa gatatu tariki 8 Kamena 2016, ubwo basobanurirwaga igishushanyo mbonera cy’uyu mujyi nk’abubaka amenshi mu mazu ahabarizwa.
Busabizwa Parfait, Umuyobozi wungirije w’Umujyi wa Kigali ushinzwe Ubukungu n’Iterambere, yavuze ko aba bafundi bagomba kubahugura kuko ari bo bafatanyabikorwa mu myubakire, kugira ngo bajye bubaka babanje kureba niba icyubakwa kigiye gushyirwa aho cyemerewe.
Yagize ati “Turabigisha igishushanyo mbonera kugira ngo bakimenye bajye bagisobanurira n’abandi kuko ari abafatanyabikorwa bacu ndetse ari na bo bagishyira mu bikorwa. Ibi bizatuma badufasha kurwanya imyubakire y’akajagari kugeza icitse.”
Busabizwa kandi agira inama abaturage yo kwirinda kugira ibyo bubaka badafite ibyangombwa kuko bibahombya.
Ati “Tugira inama abaturage yo gusaba icyangombwa mbere yo kubaka, kuko iyo wubatse utagifite hari ibintu biri ku gishushanyo mbonera uba wishe ari byo bituma bagusenyera.”
Umwe mu banyamuryango ba STECOMA witwa Serugendo Frodouard, avuga ko abafundi badakurikiza ababwiriza kandi barahuguwe bazajya barwanywa.
Ati “Ubu twatoye amakomite azajya agenzura bene abo bafundi bubaka nta byangombwa ndetse banafatwe babe babihanirwa kuko baba barenze ku itegeko.”
Umufundi mugenzi we wo mu Karere ka Kicukiro, avuga ko akenshi babirengaho kugira ngo babone uko babaho.
Ati “Nk’ubu hari igihe ushobora kumara n’icyumweru nta kiraka ubonye, icyo gihe umuntu naguha akazi ko kumwubakira nta cyangombwa afite, uragenda ukagakora kuko ubuzima bwo mu mujyi buba bugoye.”
Yongeraho ko igishushanyo mbonera ari cyiza, gusa ngo biragoye kucyubahiriza ku bafite ubushobozi buke.
Umujyi wa Kigali ufite ubuso bungana na Kilometero kare 730, 50% by’ubu buso gusa ngo ni bwo bushobora kubakwaho, naho indi 50% ikaba igizwe n’amazi n’ubutaka buhanamwe ari yo mpamvu imyubakire ngo igomba gukurikiranirwa hafi.


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
samedi 1 janvier 2011
Wabyifatamo ute boss cyangwa mwarimu wawe ashaka ko muryamana?
Ubushize mu nkuru dukesha Agasaro Magazine twaganiriye ku kibazo abari n’abategarugori bakunze guhura nacyo, cyerekeye ibigeragezo bahura bari mu kazi cyangwa amashuri, aho usanga umukoresha cyangwa umwarimu abahatira kuryamana nabo kugira ngo bagume ku kazi, bongerwe imishahara cyangwa babone amanota meza.
(Reba inkuru ifite titre ivuga ngo"Uko wamenya ko Boss wawe ashaka kuryamana nawe "iri kuri uru rubuga")
Aha nakwisegura ku bavandimwe bacu b’abagabo, mbibutsa ko atari abagore bahura n’ibi bibazo gusa ahubwo ko usanga n’abagabo bahura nabyo mu kazi bakora, nabo ugasanga abakoresha babo b’abagore barabahatira kugirana ubucuti burenze iby’akazi. Ariko kubera ko abari n’abategarugori aribo benshi bahura n’ibi niyo mpamvu aribo nibanzeho muri iyi nyandiko.
Uyu munsi rero nifuje ko twakungurana ibitekerezo ku byerekeye uko twabyifatamo turamutse duhuye n’ibi bigeragezo. Umuntu rero akaba yakwibaza ibibazo bikurikira: “ ese boss wanjye aramutse ashaka kuntereta ( to date) nabyifatamo nte? “ ese hari uruhare naba mbifitemo kugira ngo abe yashatse ibyo byose? “ ese n’ubuhe bubasha afite nk’umukoresha ndamutse nanze kugirana ubucuti nawe? “ ese hari inzego zandenganura nk’umukozi? N'ibindi.
Nibyo koko biragoye kuvuga “oya” ku mukoresha cyangwa umwarimu wawe iyo agusaba ubucuti budasanzwe. Ariko abari n’abategarugori, bari bakwiye kureba kure, bakibaza ingaruka ibyo byose byagira ku kazi kacu, ku buzima bwacu no ku mibereho yacu muri rusange. Igikunze kugaragara ni uko nta rukundo nyarwo usanga muri ubwo bucuti, akenshi usanga ari inyungu umuntu aba yifitiye kugira ngo yemere ibyo byose; niho usanga abakoreshwa benshi cyangwa abanyeshuri bemera ubwo bucuti kugira ngo babone amaramuko, bagume ku kazi, bahabwe umwanya mwiza, bongerwe umushahara cyangwa amanota meza. Njye rero mbona ntaho bitandukaniye n’abagurisha imibiri yabo kugira ngo babone amafaranga. Nirwo ruhare rero navuga ko abari n’abategurugori bagira mu ibi byose, kwemera ubu bucuti ndetse no kubushaka kubera inyungu bakuramo.
Ariko nanone sinakwirenganza wa mugani ngo 'ntawuburana n’umuhamba'. Hari igihe usanga umuntu yabuze uko abyitwaramo; ariko ibyiza ni uguhakana bigitangira; umuntu akirinda situations zatuma agumana n’umukoresha we bonyine, niba hari igituma muhura mu masaha atari ay’akazi cyangwa ishuri, ugashaka undi muntu uguherekeza. Niba boss wawe cyangwa umwarimu wawe agukoze ku myanya y’umubiri nta burenganzira abifitiye, aho guceceka, ukamubwira ko ibyo bitemewe cyangwa ko bidashimishije. Ni byiza ibi byose kubyandika ahantu igihe biba byabereye n’uko byagenze ( nko muri journal/daily diary), byaba ngombwa ukabyereka undi mukozi mugenzi wawe akakubera umugabo.
Iyo rero ibi bidahagaze ku rwego rw’ishuri cyangwa company, nibwo umuntu yakwitabaza inzego z’ubuyobozi zishinzwe kurenganura abakozi nka za unions (syndicats) z’abakozi, abashinzwe imibereho myiza y’abakozi, ibigo biharanira uburenganzira bw’abari n’abategarugori, byaba ngombwa akiyambaza polisi y’igihugu. Twibukiranye ko mu bihugu byinshi byateye imbere iyi myifatire y’abakoresha ihanwa n’amategeko bikaba byabaviramo no gufungwa no kwirukanwa mu kazi.
Narangiza rero nibutsa bagenzi banjye b’abari n’abategarugori bitabira ubu bucuti budasanzwe hamwe n’abakoresha babo cyangwa abarimu babo, ko bari bakwiye kumva ko imibiri yabo ari ingoro ziyubashye, ko atari ikibuga cy’umupira aho abakoresha bose bakinira uko bashatse. Ese ni ubuhe butunzi burenze buruta ubuzima bw’umuntu? Ese ako kazi, ayo manota n’ayo mafaranga yatumarira iki nta buzima dufite bwo kuyarya? Turabe menge. Tujye dukora icyo umutimanama wacu udutegeka gukora, ariko ntitukiyandarike, dukurikiye irari ry’amafaranga.
Twongeye gushimira abatwandikira ku bitekerezo tubagezaho kandi dukomeza kubashishikariza gukomeza kutwandikira.
source :www.agasaro.com
(Reba inkuru ifite titre ivuga ngo"Uko wamenya ko Boss wawe ashaka kuryamana nawe "iri kuri uru rubuga")
Aha nakwisegura ku bavandimwe bacu b’abagabo, mbibutsa ko atari abagore bahura n’ibi bibazo gusa ahubwo ko usanga n’abagabo bahura nabyo mu kazi bakora, nabo ugasanga abakoresha babo b’abagore barabahatira kugirana ubucuti burenze iby’akazi. Ariko kubera ko abari n’abategarugori aribo benshi bahura n’ibi niyo mpamvu aribo nibanzeho muri iyi nyandiko.
Uyu munsi rero nifuje ko twakungurana ibitekerezo ku byerekeye uko twabyifatamo turamutse duhuye n’ibi bigeragezo. Umuntu rero akaba yakwibaza ibibazo bikurikira: “ ese boss wanjye aramutse ashaka kuntereta ( to date) nabyifatamo nte? “ ese hari uruhare naba mbifitemo kugira ngo abe yashatse ibyo byose? “ ese n’ubuhe bubasha afite nk’umukoresha ndamutse nanze kugirana ubucuti nawe? “ ese hari inzego zandenganura nk’umukozi? N'ibindi.
Nibyo koko biragoye kuvuga “oya” ku mukoresha cyangwa umwarimu wawe iyo agusaba ubucuti budasanzwe. Ariko abari n’abategarugori, bari bakwiye kureba kure, bakibaza ingaruka ibyo byose byagira ku kazi kacu, ku buzima bwacu no ku mibereho yacu muri rusange. Igikunze kugaragara ni uko nta rukundo nyarwo usanga muri ubwo bucuti, akenshi usanga ari inyungu umuntu aba yifitiye kugira ngo yemere ibyo byose; niho usanga abakoreshwa benshi cyangwa abanyeshuri bemera ubwo bucuti kugira ngo babone amaramuko, bagume ku kazi, bahabwe umwanya mwiza, bongerwe umushahara cyangwa amanota meza. Njye rero mbona ntaho bitandukaniye n’abagurisha imibiri yabo kugira ngo babone amafaranga. Nirwo ruhare rero navuga ko abari n’abategurugori bagira mu ibi byose, kwemera ubu bucuti ndetse no kubushaka kubera inyungu bakuramo.
Ariko nanone sinakwirenganza wa mugani ngo 'ntawuburana n’umuhamba'. Hari igihe usanga umuntu yabuze uko abyitwaramo; ariko ibyiza ni uguhakana bigitangira; umuntu akirinda situations zatuma agumana n’umukoresha we bonyine, niba hari igituma muhura mu masaha atari ay’akazi cyangwa ishuri, ugashaka undi muntu uguherekeza. Niba boss wawe cyangwa umwarimu wawe agukoze ku myanya y’umubiri nta burenganzira abifitiye, aho guceceka, ukamubwira ko ibyo bitemewe cyangwa ko bidashimishije. Ni byiza ibi byose kubyandika ahantu igihe biba byabereye n’uko byagenze ( nko muri journal/daily diary), byaba ngombwa ukabyereka undi mukozi mugenzi wawe akakubera umugabo.
Iyo rero ibi bidahagaze ku rwego rw’ishuri cyangwa company, nibwo umuntu yakwitabaza inzego z’ubuyobozi zishinzwe kurenganura abakozi nka za unions (syndicats) z’abakozi, abashinzwe imibereho myiza y’abakozi, ibigo biharanira uburenganzira bw’abari n’abategarugori, byaba ngombwa akiyambaza polisi y’igihugu. Twibukiranye ko mu bihugu byinshi byateye imbere iyi myifatire y’abakoresha ihanwa n’amategeko bikaba byabaviramo no gufungwa no kwirukanwa mu kazi.
Narangiza rero nibutsa bagenzi banjye b’abari n’abategarugori bitabira ubu bucuti budasanzwe hamwe n’abakoresha babo cyangwa abarimu babo, ko bari bakwiye kumva ko imibiri yabo ari ingoro ziyubashye, ko atari ikibuga cy’umupira aho abakoresha bose bakinira uko bashatse. Ese ni ubuhe butunzi burenze buruta ubuzima bw’umuntu? Ese ako kazi, ayo manota n’ayo mafaranga yatumarira iki nta buzima dufite bwo kuyarya? Turabe menge. Tujye dukora icyo umutimanama wacu udutegeka gukora, ariko ntitukiyandarike, dukurikiye irari ry’amafaranga.
Twongeye gushimira abatwandikira ku bitekerezo tubagezaho kandi dukomeza kubashishikariza gukomeza kutwandikira.
source :www.agasaro.com
Inscription à : Publier les commentaires (Atom)


text:
Ikigo cy’igihugu cy’iterambere mu Rwanda (RDB) gifatanyije n’akarere ka Nyamasheke, batwitse ibiro 150 by’amahembe y’inzovu yafatanywe ba rushimusi ndetse n’ibindi bikoresho bakoreshaga mu guhiga inyamaswa muri Pariki y’igihugu ya Nyungwe, ibikorwa byabereye mu murenge wa Bushekeri, akarere ka Nyamasheke.
Mu byatwitswe kuri uyu wa gatanu tariki 12 Kanama 2016, harimo aya mahembe ndetse n’ibi bikoresho byiganjemo imitego ba rushimusi bakoreshaga mu gutega inyamaswa zo muri iyi pariki, amacumu, amasuka, amapiki ndetse n’ibindi bikoresho bakoreshaga mu gucukura amabuye y’agaciro aherereye muri iyi pariki.
Ngezahayo Bosco uzwi nka Nyabutigita, umwe mu bari ba rushimusi muri iyi pariki kuri ubu akaba umwe mu bayirinda (Guard) yavuze ko yavuye muri ibi bikorwa nyuma yo kubona ko nta mafaranga arimo nkuko yari abyiteze bityo ngo akaba yarahisemo kubireka ajya gukora ibindi bikorwa bimuteza imbere nk’ubworozi n’ibindi.
Yagize ati: “Nahoze mpiga inyamaswa nkazica, ariko nyuma yo kubona ko nta kamaro narabiretse njya muri Koperative bampa inguzanyo ubu norora inka. Ubu si nkijya mu ishyamba, iriya mitego n’ibindi mwabonye twatwitse nabigizemo uruhare nerekana inzira abanze kubireka bacamo bajya gushimuta.”
Rugerinyange Louis, umuyobozi wa Pariki ya Nyungwe, yavuze ko kuba batwitswe amahembe amahembe y’inzovu ngo nta kamaro kanini bifite, ahubwo ngo icy’ingenzi ni uko bagira inzovu nzima.
Yagize ati: “Twabitwitse ari ukwerekana ba rushimusi ko nta gaciro kari mu mahembe y’inzovu, ahubwo dukeneye inzovu nzima.”
Belise Kariza, umuyobozi ushinzwe ubukerarugendo muri RDB, yasabye abagifite ingeso yo gushimuta inyamaswa kubireka kuko ngo kubikora ari ukwiyangiririza ndetse no kwangiririza abazabakomokaho. Yavuze kandi ko Pariki zifatiye runini igihugu ndetse n’abagituye bitewe n’uko zibumbatiye ibyiza abanyarwanda barazwe bityo abasaba kuzitaho bafatanyije.
Amahembe y’inzovu yatwitswe uyu munsi, angana n’ibiro 150 bifite agaciro k’ibihumbi 300 byamadorali ya Amerika, ararenga Miliyoni 230 z’amanyarwanda. Ibi bikorwa byose bikaba byakozwe mu rwego rwo guhashya ba rushimusi.
U Rwanda rutwitse amahembe y’inzovu nyuma y’igihugu cya Kenya giherutse gutwika amahembe y’inzovu angana na Toni 105 ku wa 30 Mata uyu mwaka.
Uretse igikorwa cyo gutwika amahembe y’inzovu ndetse n’ibindi bikoresho ba rushimusi bakoreshaga bahiga inyamaswa banacukura amabuye y’agaciro, RDB kandi yanatashye ibyumba by’amashuri 4 byo ku ishuri ribanza rya Gisakura.
Amahembe y’inzovu ndetse n’ibindi bikoresho byatwitswe
Amafoto: Alexis MUSABIREMA
MAKURUKI.RW


text:
Iyi kanzu ifite amabara menshi avanze. ni ikanzu yakwambarwa muri gahunda zitari iz’akazi kandi byaba byiza mu gihe ari ku manywa cyangwa se ari gahunda zitabereye mu busitani kuko iyo ari mu gihe cy’imbeho ushobora gukonja kuko nta maboko ifite.Ushobora kandi kuyambara uri mu birori bitandukanye nko mu bukwe, cyangwa uri umusanganya w’amagambo(Master of the Ceremony)
Mu gihe wambaye iyi kanzu rero y’amabara menshi, ni byiza kuyijyanisha n’isakoshi n’inkweto bidafite amabara menshi, ibara rimwe muri ari mu ikanzu ryaba ryiza ushobora kwambara urunigi rufite amasaro atandukanye ndetse ukambara n’ibikomo ku maboko.
Ni moderi yerekanywe muri Kigali Fashion Show ya 2012.
Ikanzu mu gihe wabaye MC
Iyi kanzu ifite amabara menshi avanze. ni ikanzu yakwambarwa muri gahunda zitari iz’akazi kandi byaba byiza mu gihe ari ku manywa cyangwa se ari gahunda zitabereye mu busitani kuko iyo ari mu gihe cy’imbeho ushobora gukonja kuko nta maboko ifite.Ushobora kandi kuyambara uri mu birori bitandukanye nko mu bukwe, cyangwa uri umusanganya w’amagambo(Master of the Ceremony)
Labels: kwambara


text:
Umuyobozi w’aka karere Ndayisaba Francois, yibutsa abaturage ko mu gihe cyose ibintu bikorwa n’abantu kandi bafite inshingano zo kurengera abo bayobora, bagomba guharanira ko ntawe urengana.
Yagize ati ˝Abayobozi babereyeho abaturage, nta mpungenge zakabayeho kuko ababikora ni abantu, kumva ikibazo cy’umuntu bakamugenera icyo agomba si ibintu bikomeye, abafite impungenge rero nazibamara.˝
Ubwo aheruka muri aka Karere muri Nyakanga 2016, Umunyamabanga uhoraho muri Minisiteri y’ubutegetsi bw’igihugu, Munyeshyaka Vincent yasabye abayobozi kwirinda gutsimbarara kuri ibi byiciro mu guha serivisi abaturage.
Ati ˝Muri gahunda runaka zigenerwa abaturage, mugerageze kudatsimbarara ku byiciro by’Ubudehe barimo kurusha gusuzuma koko ibibazo bafite.
Hari ibintu bibiri tugomba gutandukanya, ibyiciro by’ubudehe ni uburyo budufasha mu iganamigambi mu gushyiraho za porogaramu zitandukanye ndetse no kugira ngo tumenye imibereho y’abanyarwanda.”
Ku ruhande rw’Abaturage nabo ngo kubanza kureba uko umuntu ahagaze mu gihe cya gahunda runaka byarengera benshi, nk’uko uwitwa Mbarira Donatien abivuga.
Ati “Ibyiciro by’ubudehe birafasha, ariko hari umuturage usanga yari aha ejo, uyu munsi akaba ari aha, kandi wongereho ko hari n’abo bibeshyeho.˝
Mukamugenza Léocadie we ati “Hari igihe rwose umuntu bamurenganya ngo ari mu cyiciro cy’abishoboye ntahabwe ibi n’ibi kandi uramutse utagendeye kuri ibyo ukajya kureba iwe, ntacyo atunze.˝
Hari abatari bake bakunze kugaragaza kutishimira ibyiciro by’ubudehe bashyizwemo, bagaragaza ko amikoro yabo ari make ugereranyije n’ay’abagomba kukibamo, gusa ntawe ugaragaza ko yashyizwe mu cyiciro arengeje ubushobozi bwacyo.
Ibitekerezo ( 4 )
kabisa nihatali bamwe kwiga byaranze kubera ubudehe
ibyo byicyiro byadukozeho nkubu nishyuye mituelli ariko barayinyimye ngosinabaruwe ahongiye hose baranyamagana ngontacyicyiro ndimo banze kumpa ikarita kndi ndarwaye naheze muburiri nabuze ayo kwivuza ahubwo ibyo byicyiro biratumara pe bakwiye kutworohereza
tuvuze amanyakuri ibi bintu byazambijwe nabayobozi butugari n.imidugudu nkanjye nibera kwamuganga kubera asima yingutu abo hasi banshyize mucyiciro cya2hejuru nshyirwa mucya3ngo mfite inzu ibamo umuriro ibyo biciye mumucyo?ababizambije nibihane tubabarire bidupfundikanya
Ibyiciro by’ubudehe byazanye ibibazo by’ingutu mu miryango. Njye mbona byavaho! Nkubu igihe babivugururaga, bavugaga ko bitazagenderwaho mu gutanga inguzanyo yo kwiga kaminuza. Ariko ubu biri kumwanya wa mbere! Urugero nabaha, hari umuturanyi ufite abana batatu batsinze neza bifuza gukomeza muri kaminuza. Mubigaragarira amaso nuko uwo muturanyi washyizwe mu cyiciro cya kane(4) atazarusyaho! Biragoye keretse ashaka ko umwaka umwe gusa bamubarura mu cyiciro cya mbere hhhhhh. Nukuri babikureho kuko bishobora gutuma abanyarwanda baguma kwijujutira ubuyobozi. Thanks for reading this idea!


text:
Ibyo duteganya kugeraho muri 2016
Tunejejwe no kukwifuriza amahoro y’Imana uzagire umwaka mushya muhire, kuba warahisemo kujya ukurikira ijambo ry’Imana n’ibindi dutambutsa kuri uru rubuga Imana iguhe umugisha.
Nk’ Umunyamuryango wa agakiza.org twifuje kukugezaho bimwe mu bikorwa binini tuzakora uyu mwaka wose kugira ngo mudufashe kubisengera no kubishyigikira:
1. Tuzakora ibiterane 4
Mu Buhinde kuva taliki ya 25-28/02/2016
Huye taliki ya 11-13/03/2016
Rwamagana ukwezi kwa 7/2016
Kigali ukwezi kwa 11/2016
2. Gukomeza gukoresha website nk’ umwe mu miyobora y’ ivugabutumwa:
3. Amahugurwa:
Mu rwego rwo gufasha abagize Agakiza Family kumenya uko bakoresha impano n’ubundi bushobozi bifitemo mu buryo zakoreshwa mu gushaka no gukiza icyazimiye ndetse no kubaho mubuzima bubafasha gukomera muri uru rugendo, twifuje kuzahugura ibyiciro bitandukanye dukurikije icyerekezo (iyerekwa) ry’Agakiza.Org.
ibyo byiciro ni ibi bikurikira
1. Abubatse ingo,
2.Urubyiruko
3. Abakozi ba Leta
4. Abikorera
5. Abacuruzi,
Nkuko mubizi dukorera ivugabutumwa kuri uru rubuga nta rwunguko urwo ari rwo rwose tugamije keretse kuzana abantu kuri Yesu.
Uru rubuga nta dini cyangwa itorero rushamikiyeho, dufasha amatorero ya Gikristo gukangukira gushyira mu bikorwa inshingano nkuru Yesu yadusigiye yo kujyana ubutumwa bwiza kugera ku mpera y’isi. Matayo 28:18-20.
Mu rwego rwo kurushaho kwegera abakunzi bacu aho bari hirya no hino kw’ isi yose twifuzako mwatwandikira kuri email: hadesire@yahoo.fr kugira ngo tubone uko tuzabagezaho amakuru yacu mubaye mukoreshwa whatsapp mwatwandikira kuri iyi numero +250788422984 ibyo bizadufasha kubagezaho ibikorwa duteganya gukora kandi twifuzako mwadufasha kumenyesha inshuti zanyu ibyiza binyuzwa ku agakiza.org Murakoze.
Imana ibahe umugisha!


text:
Bamwe mu baturage batuye mu Murenge wa Rwezamenyo mu Karere ka Nyarugenge bavuga ko abana babo birukanwa ku mashuri kuko batatanze amafaranga y’agahimbazamusyi ka mwarimu.
Itegeko Nshinga rya Repubulika y’u Rwanda ryo muri 2003 ryavuguruwe muri 2015 rivuga ko kwiga ari inshingano, Itegeko kandi ko ari ubuntu burezi bw’ibanze.
Gusa bamwe mu baturage bo mu Murenge wa Rwezamenyo mu Karere ka Nyarugenge bavuga ko ibyo kwigira ubuntu birangirira mu nyandiko gusa kuko abana babo badahwema kwirukanwa mu gihe batatanze agahimbazamusyi ka mwarimu.
Uwitwa Murenzi Naason agira ati “Ejo bundi nahuye n’abana nka batanu batashye mbabaza impamvu batatashye isaha zitageze bambwira ko babirukaniye amafaranga y’ishuri. Ubu koko niba umuntu atabasha kwiyishyirira mituweli azabona ayo mafaranga y’ishuri.?”
Undi mubyeyi ufite abana 3 biga mu ishuri ry’uburezi bw’ibanze bw’imyaka 9 yavuze ko ari umukene ku buryo atabasha kubona amafaranga y’agahimbazamusyi ka mwarimu, kandi ko ntaho ateganya kuyakura ngo abana be bakaba bakurizamo kuva mu ishuri hatagize igikorwa.
Yagize ati “Ndi umukene sinabasha kubona ayo mafaranga yose y’agahimbazamusyi, ubu barabirukanye Imana nimfasha bazasubirayo, nibyanga ubwo nta kundi.”
Umuyobozi w’Umurenge wa Rwezamenyo Mutarugera Dieudonnee yavuze ko batari bazi ko hari abanyenshuri birukanwa kubera ko batatanze agahimbazamusyi ariko ngo niba bikorwa byaba ari amakosa kuko atari ko amategeko abiteganya.
Yagize ati “Ntabwo twari tuzi ko hari abanyeshuri birukanwa kubera ko batatanze agahimbazamusyi ariko ibyo ni amakosa. Iyo hari umwana utarishyuye ikigo kiratwegera kikabitumenyesha noneho twe tukareba uko tumwishyuriza.”
Mutarugera yasabye abaturage bafite abana birukanywe ko babasubiza ku ishuri ubundi ibindi bigakurikiranwa abana bari mu masomo.
Agashimbazamusyi gashyirwaho ku bwumvikane bw’ababyeyi n’ubuyobozi bw’ishuri mu rwego rwo kunganira umushahara wa mwarimu, gusa hakunze kumvikana bamwe mu babyeyi bavuga ko badasobanukirwa igishingirwaho bemeza umubare w’amafaranga y’agahimbazamusyi.


text:
jeu.
16
déc.
2010
ISOMO RYA MBERE
Isomo ryo mu gitabo cy’Umuhanuzi Izayi i (Iz 45, 6c-8.18.21b-25)
6cNi jye Uhoraho, nta wundi ubaho. 7Mbeshaho urumuri, nkarema umwijima, ntanga amahirwe, ngateza n’amakuba: ni jye Uhoraho ukora ibyo byose. ljuru niritonyange nk’ikime, ibicu bigushe ubutabera, isi nibumbuke maze umukiro usagambe, ubutabera buhere ko buba umumero! Ngibyo ibyo jye Uhoraho nihangiye“.
18Uhoraho, Umuremyi w’ijuru, we Mana yaremye isi akayitunganya, akayikomeza kandi ntayiremere kuba umurangara, ahubwo kugira ngo iturwe ; avuze atya : Ni jye Uhoraho, nta wundi ubaho. 21bKandi nta yindi mana ibaho uretse jye. Koko nta yindi mana y’ukuri kandi itanga umukiro ibaho, uretse jyewe jyenyine. 22Ngaho nimungarukire maze mubone gukizwa, mwebwe mwese abatuye mu mpera z’isi, kuko ari jye Mana, akaba nta yindi ibaho. 23Jyewe ubwanjye narabirahiriye, n’ibiturutse mu kanwa kanjye ni ukuri, ijambo ryanjye ntirivuguruzwa : icyitwa ivi cyose kizampfukamira, n’icyitwa ururimi cyose kinyirahire kiti 24« Ubutabera n’ububasha ni iby’Uhoraho wenyine. » Bose bazakorwa n’isoni baze bamugana, abahoze bamurwanya. 25Ku bw’impuhwe z’Uhoraho, urubyaro rwose rwa Israheli ruzarenganurwa, kandi rusabagizwe n’ ibyishimo.
ZABURI (Zab 85 (84), 9ab.l0, 11-12, 13-14)
Inyik/ Ijuru niritonyange nk’ikime, ibicu bigushe ubutabera.
Ndashaka kumva icyo Uhoraho Imana avuze;
aravuga iby’amahoro y’umuryango we n’abayoboke be.
Koko ubuvunyi bwe buba hafi y’abamutinya,
kugira ngo ikuzo rye rigume mu gihugu cyacu.
Impuhwe n’ubudahemuka byarahuriranye,
Ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
N’intambwe ze zigaragaze inzira.
IBANGONDIRIMBO RIBANZIRIZA IV ANJILI (Iz 40, 9-10)
Alleluya Alleluya.
Rangurura ijwi wowe uzanye Inkuru Nziza!
Dore Nyagasani Imana araje n’imbaraga nyinshi.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 7, 18b-23)
Muri icyo gihe, 18bYohani Batisita ahamagara babiri mu bigishwa be, 19abatuma kuri Nyagasani kumubaza bati « Mbese uri Wawundi ugomba kuza, cyangwa se dutegereze undi ? » 20Abo bantu basanga Yezu, baramubwira bati: «Yohani Batisita yakudutumyeho ngo : Mbese ni wowe Wawundi ugomba kuza, cyangwa se dutegereze undi ? » 21Ubwo Yezu akaba arakiza abarwayi benshi, n’abamugaye, n’abahanzweho na roho mbi, agahumura n’impumyi nyinshi. 22Nuko arabasubiza ati« Nimugende mubwire Yohani ibyo mwabonye n’ibyo mwumvise : dore impumyi zirahumuka, abacumbagira baragenda, ababembe barahumanurwa, ibipfamatwi birumva, abapfuye barazuka, n’abakene barabwirwa Inkuru Nziza. 23Kandi hahirwa utazatsitara ku mpamvu yanjye. »


text:
Google iri kugerageza gufunga no guharabika « veritasinfo.fr »
Kuva ku cyumweru taliki ya 28/02/2016 urubuga mpuzambuga rwa « Google » ruri gutambutsa ubutumwa bwuzuye iterabwoba ku bantu bafungura urubuga rwa "veritasinfo". Ubwo butumwa bugaragaza ko « Google » yafunze « veritasinfo.fr » bitewe n’uko kuri urwo rubuga rwa « veritasinfo.fr » hari kugaragaraho abajura bashobora kwiba amabanga abantu bafite ku mashini (ordinateurs/computer) zabo.
Kugeza ubu « veritasinfo.fr » nta bajura bayirangwaho cyane ko atari urubuga rw’ubucuruzi abantu bashyiraho amabanga yabo ya banki bagura ibintu cyangwa ngo basabwe kuzuza umwirondoro wabo. Ubwanditsi bwa « veritasinfo.fr » bwagerageje kubaza « Google » ibyerekeranye n’ubwo butumwa yandika kuri « Veritasinfo » isubiza ko ari ubutumwa butaribwo bwatanzwe bitewe n’ikosa rya tekinike ko bigomba kuzakosorwa ariko kugeza ubu iryo kosa rikaba ritaravaho. Nubwo « Google » itanga ibyo bisobanuro, ubwanditsi bwa « veritasinfo » busanga ibisobanuro bya « Google » bidasobanutse kandi bihishe ukuri. « veritasinfo » isanga muri « Google » hihishemo ibyitso bidashaka ko inyandiko zivuga ukuri ku makuru yo mukarere k’ibiyaga bigari by’Afurika ajya ahagararagara ; abayobozi bo muri ako karere batifuza ko amakuru ya « veritasinfo » asomwa batanze ruswa muri « Google » kugirango bayihagarike. Ibyo bigaragazwa ni uko abo bayobozi bakoresheje izindi nzira zose ngo « veritasinfo » ihagarare bikabananira!
Ni ubwo bimeze gutyo ariko, « veritasinfo » ikomeje gukora nta mususu, abakoresha urubuga rwa « Google » bashobora kujya kuri paje yarwo, bagakanda ku turongo 3 turi mu nguni iburyo, bakajya ahanditse paramètres, bafungura hasi ahanditse « Afficher les paramètres avancés » bakajya ahanditse « confidentialité » bakareba umurongo uri hasi wanditseho ngo « assurer votre protection et celle de votre appareil contre les sites dangereux » ako kazu bagakuramo akamenyetso ka v kariho. Abatabishoboye bashobora gufungura veritasinfo muri «internet explorer » cyangwa muri «safari» kuko kugeza ubu aho hombi veritasinfo ifunguka neza.
Uko byagenda kose, nta muntu numwe uzahagarika ukuri nubwo kuryana, veritasinfo izakomeza guhitisha ibitekerezo byanyu kandi ibagezeho amakuru y’impamo.
Tubifurije ibihe byiza.
Ubwanditsi bwa «veritasinfo ».


text:
Iki gitaramo cyateguwe na One Worship, itsinda riyobowe na Luc Buntu wamenyekanye cyane mu kuramya no guhimbaza. Kirabera kuri Solace Ministries kuri uyu wa gatanu guhera 18h00, kiritabirwa na bangenzi be Serge Iyamuremye ndetse na Pastor Gaby.
Luc Buntu anezezwa no gukorera Imana
Imwe mu ndirimbo ziri ku rutonde rw’iziri buririmbwe ni iyitwa “Rya Joro”, imwe mu zikundwa cyane n’uyu musore.
“Iyi ndirimbo imbera urwibutso ruhora runyibutsa ibyo Yesu yankoreye.” Ayo ni amwe mu magambo yatangajwe na Luc BUNTU nyuma yo gushyira ahagaragara amashusho y’indirimbo “Rya Joro” ivuga ku nzira y’umusaraba Yesu yaciyemo mu gucungura abantu.
Uyu muhanzi wamenyekanye cyane mu kuramya no guhimbaza Imana, avugana amarangamutima iyo asobanura uburyo iyi ndirimbo imwibutsa umubabaro ndengakamere Kristo yemeye ku bwe. Akomeza agira ati: “ Icyo nifuriza buri wese uyumva ni ugutekereza ku Rukundo Yesu yamukunze, ni uko yakwemerera ibihe bya Pasika kubyutsa urukundo muri we rwo gukunda no kumvira Umukiza wacu.”
Indirimbo za Luc BUNTU zifasha benshi
Iyi ndirimbo itangira ivuga iti: "Rya joro I Getsemani, Mwami wanjye, ntibyari byoroshye. Wavuye ibyuya bisa n’amaraso. Wari ubabaye ndetse bikabije."
Mu kiganiro na UBUGINGO.COM, LUC BUNTU akomeza agaragaza agaciro aha Pasika muri aya magambo: “Pasika kuri jye, si umunsi mukuru nk’indi minsi mikuru. Ni umunsi nibuka kuzaka kwa Yesu, kuzuka kw’Umwana w’Imana, kuzuka kw’Umwami w’abami, wemeye gupfira bene Adamu urupfu rw’agashinyaguro ku musaraba. Mu gihe cy’abaroma, urupfu rw’umusaraba cyari igahano gihanitse bahanishaga ibyigomeke, abicanyi, amabandi yabaga yarakoze ibya bikomeye cyane. Uretse kwemera urwo rupfu, Yesu yemeye gushinyagurirwa, gucirwaho, gukubitwa, kwambikwa ubusa, kubambanwa n’ibisambo ku manywa y’ihangu. Ibi birandenga iyo mbitekereje!”
Iyi ndirimbo ni imwe mu ndirimbo 15 zigize umuzingo w’indirimbo (album) yise “Mfite ubuhamya.”
Luc Buntu yatura ko nta yindi Mana iri hejuru ya byose kandi yo kubahwa no gusengwa uretse Imana yo mu ijuru
Luc Buntu yashoje atumira abantu bose banyotewe n’imbaraga ziva mu rupfu n’umuzuko bya Yesu. Tubibutse ko iki giterane kibera kuri Solace Ministries iruhande rwa Hotel Umubano ku Kacyiru, guhera 18h00 kuri uyu wa gatanu taliki 3/4/2015. Kwinjira ni Ubuntu!


text:
Komeza ibyo wahawe Pasitori Gatanazi Justin
INTEGO : KOMEZA IBYO WAHAWE
Ibyahishuwe 3:11,2-3 11 Ndaza vuba, komeza ibyo ufite hatagira ugutwara ikamba ryawe.’ 2 Jya uba maso ukomeze ibisigaye bigiye gupfa, kuko nabonye ko ari nta mirimo mwakoze itunganye rwose imbere y’Imana yanjye. 3 Nuko ibuka ibyo wākiriye n’ibyo wumvise, ubyitondere kandi wihane. Ariko rero nutaba maso nzaza nk’umujura, nawe ntuzamenya igihe nzagutungurira.
Mat.25:14, 19 14."Bizaba nk’iby’umuntu wari ugiye kuzindukira mu kindi gihugu, ahamagara abagaragu be abasigira ibintu bye, 19."Maze iminsi myinshi ishize, shebuja w’abo bagaragu araza, abarana na bo umubare w’ibyo yabasigiye.
Hari ibyo Imana yahaye umuntu, ariko Satani n’abadayimoni bahora bashaka kubitunyaga. Kandi n’ubu hari ibimaze kwangirika byinshi, ariko ijwi ry’Imana riratubwira ngo nidukomeze n’ibyo dufite kuko nabyo bigenzwa ngo binyagwe. Ikigambiriwe ni ukutubuza ikamba ryambikwa abanesheje. Yesu azaza nk’umujura, ntawe uzabimenya.
Imana isanga Yohana imutegeka kwandikira amatorero. Ageze ku itorero ry’i Filadelfiya, Imana irabibwira ko ariyo ikinga ntihagire ukingura, yakingura ntihagire ukinga kandi ari Uwera ! (Amasezerano yose uko Imana iyatanga, yakomejwe n’amaraso... isi niba izavaho, ijuru rikavaho, uwizera azabona amasezerano ye... No 15 Indirimbo z’Agakiza)... nyamara abantu bibagiwe izi mbaraga z’Imana, bibereye mu bitotsi ; ntibakinamenya imigambi y’Imana.
Iri torero, bashimwe kwitondera ijambo ry’Imana no kwihangana mu bigeragezo ntibihakane izina rya Yesu. Kubw’ibyo, Imana isezeranya ko ikinguye urugi imbere yabo kandi ntawe uzarukinga. Nyamara ubu hariho ababona byanze bakemera kwangirisha imibiri yabo ngo baronke ibyo mu isi ! Ikindi yabasezeranije, ni ko abayuda bishushanya izabazana imbere yabo bapfukamye. Hari igihe Imana ijya yemeza abantu ko yagukunze !
Umuntu akwiye gukomeza iby’igiciro, kandi akabikomeza kuko hari izindi mbaraga zibishaka ukaba wabibura. Abantu b’umumaro (VIP), bararindwa, ndetse n’amafaranga ararindwa kuko ari ay’igiciro. Hari ibyo twahawe tuzabona mu bugingo bw’iteka, ariko hari n’ibyo twakiriye mu buzima bw’aha.
* Ni ibiki Imana yaduhaye dukwiriye kurinda?
1. Igihe
Iyi ni impano Imana yaduhaye. Ninde wavuganye n’Imana mbere yo kuvuka ngo imubesheho, ngo ahitemo aho azavukira n’icyo azaba cyo ? Umubwiriza 3:2 [buri cyose gifite igihe cyacyo, hariho igihe cyo kuvuka n’icyo gupfa]. Burya uwavutse afite n’igihe cyagenwe cyo gupfa, ariko biranashoboka ko umuntu yakwibwa agapfa mbere y’igihe cyari kigenwe. Niko Samusoni byamugendekeye kubera Delila, apfa nabi akiri mutoya.Iyo ukoze neza wongererwa iminsi yo kubaho e.g. Lazaro na dorcas tabita. "Imirimo ajya ampa ninyirangiza, azampamagara angeze mu ijuru...", birakwiye ko utunganya imirimo yakuremeye muri Kristo Yesu mu gihe cyawe. Ujye wibuka Umuremyi wawe utaragera aho gusubira iwanyu h’iteka. Yakobo 4:13-17 yagereranije abantu n’igihu kiza gato kikongera kikagenda,natwe tujye tuzirikana ko tubaho igihe gito. Zaburi 144:4 igereranya iminsi y’ umuntunk’igicucu gishira.ku bw’izo mpamvu dusabe Imana itwigishe kubara iminsi yacu,ducunguza uburyo umwete.
2. Ubushobozi
Ubushobozi kandi twabwita Italanto. Italanto cyari igipimo cy’uburemere, kiza kuba urugero rw’agaciro k’ubutunzi. Ariko italanto igasobanurwa kandi nk’ibintu karemano, bitigwa mu ishuri, umuntu ashoboye gukora. Hari ibyo Imana yaduhaye ngo tuyikoreshereze nk’impano, nabyo ni Italanto. Ubu bushobozi Imana yahaye umuntu, bwaba ari karemano, bwaba ari ubwo yakiriye kubw’Umwuka Wera, izabimubaza uko yabikoresheje. Ugukoresha Italanto twahawe niko kwera imbuto. Ubushobozi buri mu muntu bubasha kumubeshaho akabona ibihembo, ni byiza. Umuririmbyi ukorera Korali ahembwa, si bibi, ariko arabazwa ni ryari akora akorera Korali, ni ryari akora akorera Imana ? Ibyo Imana yaduhaye nk’italanto tujye tubikoresha dushaka ibihembo byo mu isi ariko dushake umwanya tubikoreshe mu kwagura ubwami bw’Imana. Hazabaho igihe cyo kuzabarana na yesu. Itorero ry’i Makedonia, batangaga batarebye ubushobozi bwabo buke. (2Korint.8:1-5 )
3. ubutunzi
Ubutunzi twabuhawe n’Imana kuko yabishatse.tuzabubazwa n’Imana tubukoreshe neza. Uwahawe byinshi azabazwa byinshi n’uwahawe bike azabazwa bike. Dukoresha ubutunzi mu kudutunga,mu kwishyura imisoro n’ibindi ,ariko twibuke ko hari igice kigomba kuba mu buturo bw’Imana.
Abanyamakedoniya batangaga birenze ubushobozi bwabo kukobabanje kwiha umwami yesu. Kwiha yesu ni ukumukingurira umutima akaza muri wowe,icya kabiri ni ukwemera kuyoborwa na yesu ubutitsa.
Dukwiriye kwiha Umwami Yesu, tukajya tumwumvira, akatuyobora ngo tubashe gukoresha neza igihe ; ubushobozi n’ubutunzi Imana yaduhaye. Ntitwabibasha ubwacu, kereka Kristo natugiraho ububasha.
Niba hari aho tutakoresheje neza igihe cyacu,impano karemano n’ubutunzi twahawe dusabe imbabazi kandi twinginge Imana idushoboze kurinda neza ibyo twahawe. Amen !